**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Σεπτεμβρίου 2025, ημέρα Τετάρτη και ώρα 11.15΄, στην Αίθουσα **«Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Αθανάσιου Καββαδά, με θέμα ημερήσιας διάταξης: ««Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν o Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, η Γενική Γραμματέας Εταιρικού Συμφώνου Περιφερειακής Ανάπτυξης (ΕΣΠΑ), κυρία Βασιλική Παντελοπούλου, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Νικόλαος Καραγεωργόπουλος, Πρόεδρος του Πανελλήνιου Συλλόγου Εργαζομένων στη Μονάδα Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε.), Ισμήνη Παπακυρίλλου, Διευθύνουσα Σύμβουλος της Ελληνικής Αναπτυξιακής Τράπεζας Α.Ε., Παναγιώτης Λαμπρινός, Προϊστάμενος της Γενικής Διεύθυνσης Δημοσίων Επενδύσεων του Υπουργείου Οικονομικών, Νικόλαος Σέργης, Προϊστάμενος της Μονάδας Συμπράξεων Δημοσίου και Ιδιωτικού Τομέα και Αλεξάνδρα Μαυρογονάτου, Προϊσταμένη Διεύθυνσης Στρατηγικού Σχεδιασμού & Συντονισμού Χρηματοδότησης της Ειδικής Υπηρεσίας Δίκαιης Αναπτυξιακής Μετάβασης.

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Γεώργιος Αμανατίδης, Περιφερειάρχης Δυτικής Μακεδονίας, Κωνσταντίνος Κόλλιας, Πρόεδρος του Οικονομικού Επιμελητήριου της Ελλάδας, Ορέστης Καβαλάκης, Διοικητής της Ειδικής Υπηρεσίας Συντονισμού Ταμείου Ανάκαμψη και Συμεών Διαμαντίδης, Πρόεδρος του Διοικητικού Συμβουλίου του Συνδέσμου Εξαγωγέων (ΣΕΒΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Κομνηνάκα Μαρία, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίαση της Επιτροπής μας. Είμαστε στη δεύτερη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη ««Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών με τίτλο «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα».

Είναι μαζί μας ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης και η Γενική Γραμματέας Εταιρικού Συμφώνου Περιφερειακής Ανάπτυξης (ΕΣΠΑ), κυρία Βασιλική Παντελοπούλου.

Να υπενθυμίσω ότι σήμερα στις 14.00΄, ακολουθεί η 3η συνεδρίαση, εδώ, στην ίδια Αίθουσα.

Κυρίες και κύριοι, καλωσορίζουμε και τους εκπροσώπους των φορέων, που έχουν κληθεί στη συνεδρίαση της Επιτροπής είτε δια ζώσης είτε μέσω Webex. Να τονίσω ότι πρέπει όλοι οι εκπρόσωποι των φορέων να παραμείνουν στη συνεδρίαση, όχι μόνον όσοι είναι διά ζώσης, αλλά και όσοι είναι παρόντες μέσω Webex, γιατί θα ερωτηθούν από τους συναδέλφους Εισηγητές και Ειδικούς Αγορητές των Κοινοβουλευτικών Ομάδων.

Οι εκπρόσωποι των φορέων θα έχουν τη δυνατότητα να τοποθετούνται σε τρία λεπτά με κάποια βέβαια ανοχή. Εφόσον υπάρξουν από πλευράς συναδέλφων βουλευτών ζητήματα προς διευκρίνηση, εννοείται ότι θα έχουν το λόγο για να απαντήσουν.

Να ενημερώσω το Σώμα ότι κλήθηκαν να παρευρεθούν 15 εκπρόσωποι φορέων και παρευρίσκονται 11 φορείς, οι 4 φορείς λόγω ανειλημμένων υποχρεώσεων δεν μπόρεσαν να παραβρεθούν.

Ξεκινάμε, λοιπόν, τώρα με την ακρόαση των φορέων, οι οποίοι προτάθηκαν από τα Κόμματα.

Τον λόγο έχει ο κ. Νίκος Καραγεωργόπουλος, Πρόεδρος του Πανελλήνιου Συλλόγου Εργαζομένων στη Μονάδα Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε.)

**ΝΙΚΟΣ ΚΑΡΑΓΕΩΡΓΟΠΟΥΛΟΣ (Πρόεδρος του Πανελλήνιου Συλλόγου Εργαζομένων στη Μονάδα Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε.)):** Ευχαριστούμε πολύ. Ευχαριστούμε κύριε Πρόεδρε.

Αγαπητά μέλη της Επιτροπής, σήμερα καλούμαστε να τοποθετηθούμε στο εν λόγω νομοσχέδιο, θα δυσαρεστήσουμε και τον κ. Υπουργό και την κυρία Γενική Γραμματέα που είναι παρόντες, διότι ως Πανελλήνιος Σύλλογος Εργαζομένων στη Μονάδα Οργάνωσης Διαχείρισης, είμαστε το Συνδικαλιστικό Σωματείο χιλίων εργαζομένων που στελεχώνουν την Κεντρική Υπηρεσία της ΜΟΔ, τις Επιτελικές Δομές και της Ειδικές Υπηρεσίες Συντονισμού και Διαχείρισης του ΕΣΠΑ.

Το συγκεκριμένο νομοσχέδιο που εισαγάγετε τώρα, δυστυχώς, αγνοεί τα αιτήματά μας, εισαγάγει διαφάνεια και αναξιοκρατία στο περιβάλλον του ΕΣΠΑ και έλλειψη θεσμικού διαλόγου. Δημιουργήθηκε καταρχάς, ενώ είχαμε ζητήσει επανειλημμένως, να συμμετέχουμε και να συνδιαμορφώσουμε, με τις προτάσεις μας, τη διαβούλευση για το νέο νομοσχέδιο. Αυτό έγινε εφικτό, το είδαμε μόνο όταν εισήχθη στη διαβούλευση και μάλιστα, με τον αντίστοιχο Υπουργό, δυστυχώς, έχουμε να συναντηθούμε για πάνω από ένα χρόνο, παρά τις επανειλημμένες εκκλήσεις μας και για το συγκεκριμένο νομοσχέδιο και για άλλα θέματα που αφορούν και ταλανίζουν τον Σύλλογό μας και που και κατά παραδοχή και της πολιτικής ηγεσίας είναι απολύτως δίκαια και σωστά.

Επιχειρούνται στο συγκεκριμένο νομοσχέδιο μια σειρά και από «φωτογραφικές» τοποθετήσεις στο Σύστημα του ΕΣΠΑ. Τι σημαίνει;

Προβλέπεται η εισροή υπαλλήλων του δημοσίου στο σύστημα των ειδικών υπηρεσιών κατά παρέκκλιση κάθε γενικής και ειδικής διάταξης και με παράκαμψη της διαγωνιστικής διαδικασίας που προβλέπει ο ν.4914/2022. Επιπρόσθετα, περιλαμβάνεται και φωτογραφική διάταξη για απόσπαση στη κεντρική υπηρεσία νομικών που μετά θα αποσπαστούν στη Γενική Κυβέρνηση στο Υπουργείο Εθνικής Οικονομίας και Οικονομικών. Υποβαθμίζεται σοβαρά ο ρόλος των εργαζομένων και ο ρόλος της ΜΟΔ, ως δημόσιου φορέα μέσω της παροχής όλο και μεγαλύτερου τμήματος εργασίας σε εξωτερικούς συμβούλους.

Οι προκλητικές αυτές διατάξεις αγνοούν τις διεκδικήσεις των εργαζομένων και υποβαθμίζουν τη θέση της ΜΟΔ ΑΕ στο σύστημα του ΕΣΠΑ καθιστώντας μας -παρότι είμαστε η ραχοκοκαλιά του συστήματος- ως υπαλλήλους δεύτερης κατηγορίας. Η αξιοκρατία φαίνεται και από την παράταση των μεταβατικών διατάξεων για την προκήρυξη των θέσεων ευθύνης. Ο διαγωνισμός, που έχουμε επικαλεστεί εμείς και έχουμε ζητήσει πάρα πολύ καιρό -και ο οποίος πρέπει να θυμίσω, εδώ, ότι και από την προηγούμενη πολιτική ηγεσία δια του Υπουργού κ. Γεωργιάδη έπρεπε να έχει τελεσφορήσει τον Ιούνιο του 2023- δεν έχει ξεκινήσει καν. Μετατίθεται στις μεταβατικές διατάξεις και παρατείνεται μέσω αυτού του νομοσχεδίου μέχρι 31/12/2025 ενώ πρόσφατα άλλαξε η σύνθεση της επιτροπής αξιολόγησης των μεταβατικών προϊσταμένων με Καθηγητές ΑΕΙ ή μέλη του ΑΣΕΠ να αντικαθίστανται από μέλη της διοίκησης της ΜΟΔ και υπαλλήλους υπηρεσιών του ΥΠΕΘΟ εκτός ΕΣΠΑ.

Συνεχίζει ο αποκλεισμός και η άνιση μεταχείριση της εφαρμογής του επιδόματος του ν.5043/2023 που είχε θεσπιστεί και ζητάμε να επεκταθεί σε όλο το προσωπικό της ΜΟΔ ενώ -αυτό θέλουμε να πιστεύουμε ότι δεν θα ισχύσει- θεσμοθετείται για άλλες υπηρεσίες του ΥΠΕΘΟ οι οποίες είναι εκτός του συστήματος ΕΣΠΑ. Επομένως, εμείς εδώ διεκδικούμε μια σειρά από θεσμικά και θέματα που αφορούν την καθημερινότητα, την αξιοπρέπεια, τις υπηρεσίες και όλο το σύστημα ΕΣΠΑ που είναι πλήρη διαφάνεια και διάλογο σε κάθε νομοθετική ρύθμιση. Επιτέλους, χαιρόμαστε που βλέπουμε τον Υπουργό εδώ γιατί έχουμε πάρα πολύ καιρό να τον δούμε και παρά τις επανειλημμένες οχλήσεις μας δεν έχει επιδείξει -τουλάχιστον προς εμάς λέμε- το ανάλογο σεβασμό ενός εταίρου με τον οποίο πρέπει να διαβουλεύεται.

Θέλουμε την απόδοση του επιδόματος εξομάλυνσης του ν.5043/2023, το οποίο θεσμοθετήθηκε ακριβώς για την αποκατάσταση πάγιων μισθολογικών ανισοτήτων των εργαζομένων και εκείνου της επίτευξης στόχων, την απόδοση της προσωπικής διαφοράς σε όλους τους υπαλλήλους της ΜΟΔ που προσλήφθηκαν από το 2011 και μετά όπως και στους εργαζόμενους ΙΔΟΧ των τριών των γραμματειών, αποκατάσταση της προσωπικής διαφοράς για όσους έλαβαν μεταπτυχιακό τίτλο σπουδών από το 2016 έως το 2022 και τέλος ένα θέμα το οποίο έχει μπει στη διαβούλευση είναι η παράταση των αποσπάσεων των συναδέλφων μας στους ενδιάμεσους φορείς διαχείρισης των αστικών αρχών έως 31/12/2029.

Επομένως, αυτό που εμείς βλέπουμε και ζητάμε είναι αποκλειστικά ανοικτές και διαφανείς διαγωνιστικές διαδικασίες για την ένταξη προσωπικού από το δημόσιο τομέα στο σύστημα ΕΣΠΑ χωρίς παρεκκλίσεις, κύριε Υπουργέ, χωρίς εξαιρέσεις και διαρκή επίκληση των μεταβατικών διατάξεων, άμεση προκήρυξη της νέας διαγωνιστικής διαδικασίας για την πλήρωση των θέσεων ευθύνης. Όλα τα γνωρίζει η πολιτική ηγεσία πάρα πολύ καλά. Εμείς πρέπει να πω σε αυτό ότι πρόσφατα εκδώσαμε ένα δελτίο τύπου το οποίο είναι θα μπορούσα να πω ένα deja vou ενός άλλου δελτίου τύπου που είχαμε εκδώσει μήνες πριν και περιλάμβανε ακριβώς τα ίδια θέματα και έρχεται τώρα το νέο νομοσχέδιο και μας βάζει επί τα χείρω και βέβαια χωρίς αξιοποίηση όπως είπαμε των μεταβατικών διατάξεων και άμεση προώθηση της διαδικασίας προσλήψεων. Το γνωρίζει πολύ καλά η πολιτική ηγεσία πως έχει καθυστερήσει πάρα πολύ αυτή τη διαδικασία. Το σύστημα είναι υποστελεχωμένο, οι υπηρεσίες είναι υποστελεχωμένες. Η Ευρωπαϊκή Επιτροπή έχει εγκρίνει θέσεις, έχουμε πει, έχουμε συζητήσει και με τον τωρινό Πρόεδρο της ΜΟΔ τις διαδικασίες. Ακόμα και αυτή η διαδικασία έχει βαλτώσει.

Επομένως, κλείνοντας, στα κομμάτια αυτά και στα δίκαια αιτήματα τα οποία έχουμε υποβάλλει καλούμε τα αξιότιμα μέλη της Επιτροπής –και της συμπολίτευσης και της αντιπολίτευσης- να μας συμπαρασταθούν και να είναι υποστηρικτικοί προς εμάς. Εμείς είμαστε αποφασισμένοι να πάμε μέχρι τέλους έτσι ώστε τα δίκαια αιτήματα που έχουμε θέσει να έχουν αίσιο τέλος και να αποκατασταθεί και ένα κομμάτι της ίσης και ισότιμης αντιμετώπισης μεταξύ των εργαζομένων της ΜΟΔ.

Ευχαριστώ πολύ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε.

Τον λόγο έχει η κυρία Παπακυρίλλου**.**

**ΙΣΜΗΝΗ ΠΑΠΑΚΥΡΙΛΛΟΥ (Διευθύνουσα Σύμβουλος της Ελληνικής Αναπτυξιακής Τράπεζας Α.Ε.): Καλημέρα, κύριε Πρόεδρε.**

**Εκπροσωπώντας την Ελληνική Αναπτυξιακή Τράπεζα, θα αναφερθώ στο άρθρο 20 του νομοσχεδίου, όπου η ΕΑΤ εξαιρείται από την υποχρέωση προσκόμισης φορολογικής και ασφαλιστικής ενημερότητας.**

**Ειδικότερα, το άρθρο 20 προβλέπει ότι το άρθρο 57 του νόμου 5104/2024, περί ειδικών ρυθμίσεων για την Ελληνική Αναπτυξιακή Τράπεζα, αντικαθίσταται ως εξής:**

**«Η Ελληνική Αναπτυξιακή Τράπεζα Ανώνυμη Εταιρεία εξαιρείται από την υποχρέωση προσκόμισης αποδεικτικού ενημερότητας του άρθρου 12 του Κώδικα Φορολογικής Διαδικασίας, περί αποδεικτικού ενημερότητας και βεβαίωσης οφειλής, καθώς και του άρθρου 23 του ν.4611/2019, περί πράξεων και συναλλαγών, για τις οποίες απαιτείται η προσκόμιση αποδεικτικού ασφαλιστικής ενημερότητας για την είσπραξη χρημάτων από το δημόσιο, στο πλαίσιο του σκοπού και των δραστηριοτήτων της, βάσει του εσωτερικού άρθρου 4 του άρθρου δεύτερου του ν. 3912/2011, αναφορικά με τη διαχείριση και υλοποίηση κάθε είδους προγραμμάτων, που χρηματοδοτούνται από: α) τον τακτικό προϋπολογισμό, β) το Πρόγραμμα Δημοσίων Επενδύσεων, γ) τα ενωσιακά και διακρατικά προγράμματα, δ) τα Προγράμματα Εταιρικού Συμφώνου Περιφερειακής Ανάπτυξης ή άλλα παρεμφερή, ε) το Πρόγραμμα Αγροτικής Ανάπτυξης 2014 – 2022, το Στρατηγικό Σχέδιο της Κοινής Αγροτικής Πολιτικής περιόδου 2023 - 2027 και όλων εν γένει των δράσεων και προγραμμάτων του Υπουργείου Αγροτικής Ανάπτυξης και Τροφίμων, που υλοποιούνται από εθνικούς ή συγχρηματοδοτούμενους πόρους, καθώς και στ) τα Προγράμματα Διεθνών Πολυμερών Οργανισμών ή ενωσιακών και διεθνών Χρηματοδοτικών Οργανισμών και Αναπτυξιακών Τραπεζών.»**

**Το άρθρο 57 αποσκοπεί στο να διευκολύνει την Ελληνική Αναπτυξιακή Τράπεζα να υλοποιήσει προγράμματα σημαντικού δημοσίου σκοπού και επιρροής.**

**Θα σας αναφέρω, για παράδειγμα, το Ταμείο Μικροπιστώσεων, το Ταμείο Δίκαιης Αναπτυξιακής Μετάβασης, τα μικρά αγροτικά δάνεια, το «Σπίτι μου 2» .**

**Ειδικά η δεύτερη παράγραφος του άρθρου 57 ρυθμίζει και το ζήτημα του ακατάσχετου, που πρέπει να απολαμβάνουν οι πόροι της ΕΑΤ είτε δικής της κυριότητας, είτε απλώς υπό τη διαχείρισή της, προκειμένου να μπορούν να υλοποιηθούν τα προγράμματα, που αναλαμβάνει.**

**Ως παράδειγμα σοβαρής δυσλειτουργίας και παρεμπόδισης του σκοπού της ΕΑΤ αποτελεί η επιβολή αποφάσεων δημοσιονομικής προσαρμογής της ΕΔΕ, για το Πρόγραμμα «Ενεργειακή Αναβάθμιση Κατοικιών». Της ως άνω πράξης η ΕΑΤ έχει νομίμως και εμπροθέσμως προσβάλει, ενώπιον του Ελεγκτικού Συνεδρίου με το προσήκον ένδικο βοήθημα της έφεσης. Είναι αυτονόητο ότι εφόσον η δικαστική κρίση καταλήξει στο συμπέρασμα ότι νομίμως αποφασίστηκε η ως άνω δημοσιονομική προσαρμογή, τότε η ΕΑΤ θα συμμορφωθεί πλήρως με το περιεχόμενο της. Η ΕΑΤ, όμως, αμέσως μετά την έκδοση της πράξης, έσπευσε να βεβαιώσει την οφειλή, με αποτέλεσμα το ΕΚΕΒΙ Αττικής να προβεί σε κατασχέσεις τραπεζικών λογαριασμών της ΕΑΤ. Επομένως, χωρίς την ύπαρξη της ρύθμισης του άρθρου 57, η ΕΑΤ θα υπόκειται τόσο σε κατάσχεση πόρων, που αφορούν στα προγράμματά της όσο ασφαλώς και σε στέρηση φορολογικών πιστοποιητικών για την είσπραξη των σχετικών ποσών. Σας ευχαριστώ.**

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε την κυρία Παπακυρίλλου.**

**Τον λόγο έχει ο κύριος Αμανατίδης.**

**ΓΕΩΡΓΙΟΣ ΑΜΑΝΑΤΙΔΗΣ (Περιφερειάρχης Δυτικής Μακεδονίας): Καλημέρα σας. Ευχαριστώ πολύ, κύριε Πρόεδρε, αγαπητοί βουλευτές και όσοι παρευρίσκονται σήμερα.**

**Με δεδομένο ότι βασικό ζητούμενο είναι η ορθή υλοποίηση και η επιτάχυνση του αναπτυξιακού σχεδιασμού και παίρνοντας υπόψη ότι η υλοποίηση αυτού του αναπτυξιακού σχεδιασμού, με τη συνδρομή των ευρωπαϊκών πόρων, αυξάνει τα συνολικά έσοδα και βελτιώνει το ΑΕΠ, δεύτερον, δημιουργεί έμμεσες, αλλά και άμεσες θέσεις, κατά τη λειτουργία των έργων, τρίτον, με το δεδομένο ότι κινητοποιεί την οικονομία και βελτιώνει την κοινωνική συνοχή, η παρέμβαση, η οποία επιχειρείται, με το παρόν σχέδιο νόμου, έχει στόχο την εύρυθμη λειτουργία αυτού του μηχανισμού παραγωγής αναπτυξιακού έργου, που είναι και αναγκαίο και ζητούμενο. Επομένως, είναι προς τη σωστή κατεύθυνση.**

**Προς τούτο, επιτρέψτε μου να κάνω μερικές σκέψεις σε τέσσερα άρθρα. Καταρχήν, ξεκαθαρίζεται ότι με το άρθρο 3, γίνονται οι αποσαφηνίσεις και οι αντιστοιχίσεις και είναι πάρα πολύ σημαντικό, καθόσον θα επιταχυνθεί ο χρόνος, κατά την εφαρμογή του.**

Με το άρθρο 4, δηλαδή με την πρόβλεψη της ανταμοιβής για την επίτευξη των στόχων, σηματοδοτείται μια λειτουργία για συνεχή βελτίωση καθόσον η θετική επίδοση στην επιτάχυνση υλοποίησης των έργων και με τη συνδρομή των κινήτρων που προβλέπονται, θα διαχέεται στην οικονομία το αποτέλεσμα αυτής της ανάπτυξης και της επιτάχυνσης. Επομένως, αυτό που ενδιαφέρει τους πολίτες είναι το γρήγορο και το θετικό αποτέλεσμα, καθόσον αυτοί οι πρόσθετοι πόροι εκ του γεγονότος αυτού της επιτάχυνσης θα διατεθούν προς όφελος της κοινωνίας και της οικονομίας.

Στο άρθρο 6, προβλέπεται ότι εάν 18 μήνες μετά την ένταξη ενός έργου δεν υπάρχει συμβατοποίηση, τότε το έργο απεντάσσεται. Ορθή η πρόβλεψη γιατί πλέον πρέπει να κάνουμε εμπροσθοβαρής τις ενέργειές μας και βέβαια η ρύθμιση για τη δυνατότητα μιας παράτασης εφόσον τεκμηριώνεται αυτό, είναι κάτι το ζητούμενο και ορθό.

Επίσης στο άρθρο 8, προβλέπεται μεταφορά πόρων του Πράσινου Ταμείου στην αρμοδιότητα της ΕΥΔΑΜ. Πολύ σωστή αυτή η ρύθμιση, απλώς για εσάς που το συντάξατε μπορεί να είναι δεδομένο. Για μένα αυτή τη στιγμή δεν προέκυψε κάτι, εκτός εάν δεν το πρόσεξα καλά. Δεν γίνεται αναφορά στο ποσό ή σε πιο ποσοστό μεταφέρεται στην Ειδική Υπηρεσία της ΔΑΜ. Μήπως αυτό θα πρέπει να διευκρινιστεί, διότι από το κείμενο δεν μου βγήκε ότι είναι σαφές.

Το άρθρο 12, μιλάει για την ανάκτηση των ποσών από τον επικεφαλή εταίρο στο πρόγραμμα «INTERREG». Αυτό πιθανόν να δυσκολεύει, δηλαδή μπορεί να μην ευθύνεται ο εταίρος σε μια λάθος υλοποίηση ή παρεκκλίσεις από την κανονικότητα, όμως ζητούμε από τον εταίρο να καταβάλει τα ποσά των παρατυπιών και αυτό μπορεί να δυσκολεύει τον ίδιο τον εταίρο. Κατά την άποψή μου, θα πρέπει αυτή η ευθύνη να διαχέεται σε όλους, δηλαδή ο τελικός λήπτης να είναι αυτός που ενώ τον αφορά η παρατυπία να επιστρέφει τα λεφτά.

Κλείνω με το άρθρο 22, που αφορά στην απαλλαγή από τον ΕΝΦΙΑ για ορισμένες περιπτώσεις. Προτείνω, να προστεθεί στο τέλος του εδαφίου μία φράση. Η φράση αυτή να λέει: «Καθώς στη Δημοτική Επιχείρηση Ενεργού Πολεοδομίας Κοζάνης Α.Ε.» Συμπωματικά, είμαι στην Κοζάνη και η ζώνη Ενεργού Πολεοδομίας Κοζάνης είναι η μόνη λειτουργούσα στη χώρα η οποία όταν συστήθηκε είχε ως κίνητρο την μη καταβολή ΕΝΦΙΑ για τα οικόπεδα της.

Αυτή την περίοδο πρέπει να υλοποιηθεί έργο (ΣΔΙΤ) έναντι 100 εκατομμυρίων ευρώ. Το γνωρίζει αυτό το θέμα ο κύριος Παπαθανάσης και ο κύριος Πετραλιάς. Ειδικά ο κύριος Παπαθανάσης γνωρίζει ότι οι διαδικασίες είναι στην δεύτερη περίοδο τους, άρα η ρύθμιση αυτή που σήμερα προτείνουμε να γίνει και το επαναλαμβάνω, είναι να προστεθεί στο τέλος της παραγράφου α` η έκφραση «καθώς και στη Δημοτική Επιχείρηση Ενεργού Πολεοδομίας Κοζάνης Α.Ε.». Θα επιταχύνει την υλοποίηση έργων (ΣΔΙΤ) σε μία περιοχή όπως η δική μας που είναι σε διαδικασία απολιγνητοποίησης και μετάβασης. Επίσης, θα το επαναλάβω ότι αυτή η λύση προβλέπονταν ως ΦΑΠ, καταργήθηκε με την έναρξη εφαρμογής του ΕΝΦΙΑ και επίσης όταν καταργήθηκαν οριζόντια όλες αυτές οι απαλλαγές. Επειδή όμως ήταν η αιτία να συσταθεί η ζώνη ενεργού πολεοδομίας, προτείνω να επανέλθει για λόγους εφαρμογής του (ΣΔΙΤ) που σας είπα νωρίτερα.

Σας ευχαριστώ πολύ για τη φιλοξενία και είμαι στη διάθεσή σας.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):**Ευχαριστούμε τον Γεώργιο Αμανατίδη, Περιφερειάρχη Δυτικής Μακεδονίας. Τον λόγο έχει ο κύριος Παναγιώτης Λαμπρινός, Προϊστάμενος της Γενικής Διεύθυνσης Δημοσίων Επενδύσεων του Υπουργείου Οικονομικών.

**ΠΑΝΑΓΙΩΤΗΣ ΛΑΜΠΡΙΝΟΣ (Προϊστάμενος της Γενικής Διεύθυνσης Δημοσίων Επενδύσεων του Υπουργείου Οικονομικών):** Σας ευχαριστώ, κύριε Πρόεδρε. Είμαι Προϊστάμενος της Γενικής Διεύθυνσης Δημοσίων Επενδύσεων που εντάσσονται στη Γενική Γραμματεία του Προγράμματος Δημοσίων Επενδύσεων που αποτελούν υπηρεσίες του αναπληρωτή Υπουργού Εθνικής Οικονομίας και Οικονομικών.

Στην υπηρεσία μου είναι δύο υπηρεσίες, είναι η Διεύθυνση Δημοσίων Επενδύσεων αρμοδιότητά της οποίας είναι, η υλοποίηση και χρηματοδότηση κυρίως του προγράμματος δημοσίων επενδύσεων, το οποίο αποτελεί το ποσό που γνωρίζουμε από το εθνικό σκέλος στο χρηματοδοτούμενο του Ταμείο Ανάκαμψης και είναι και η άλλη υπηρεσία που είναι η υπηρεσία διαχείρισης του Εθνικού Προγράμματος Ανάπτυξης του ΕΣΠΑ όπως γνωρίζουμε όλοι.

Οι διατάξεις αυτές οι οποίες προτάθηκαν από την υπηρεσία μας, ουσιαστικά αφορούν τροποποιήσεις του υφιστάμενου θεσμικού πλαισίου. Ο μοναδικός σκοπός είναι να βελτιώσουμε τη λειτουργία των υπηρεσιών μας φυσικά και του προγράμματος δημοσίων επενδύσεων.

Στο πρώτο άρθρο το μέρος β΄ μας αφορά. Είναι έξι άρθρα του Προγράμματος του σχεδίου νόμου. Στο άρθρο 3 ουσιαστικά παρεμβαίνουμε στο θέμα της αποσαφήνισης των φορέων που χρηματοδοτούνται και είναι αρμόδιοι να πληρώνουν το Πρόγραμμα Δημοσίων Επενδύσεων. Αυτό αφορά και τις υπηρεσίες οι οποίες πληρώνουν στο Πρόγραμμα αυτό, αλλά και τα μεμονωμένα στελέχη, όπως είναι ο καθαριστής, όπως είναι ο υπεύθυνος λογαριασμού και ούτω καθεξής. Η αλλαγή τι έχει σκοπό; Ουσιαστικά να επικαλείται την κατάταξη που έχει πραγματοποιηθεί μέσα από το νόμο 4270/2014, που αποτελεί το δημόσιο λογιστικό και ακριβώς εναρμονίζονται αυτές οι έννοιες, παραδείγματος χάρη, φορέας κεντρικής διοίκησης, νομικό πρόσωπο εκτός ή εντός δημόσιου τομέα και ούτω καθεξής. Ακριβώς αυτός είναι ο σκοπός του άρθρου αυτού. Να αποσαφηνίσει, έτσι ώστε να μην υπάρχει κανένας προβληματισμός το ποιοι πληρώνουν και ποιοι δεν μπορούν να πληρώσουν. Είναι ένα πολύ σημαντικό πράγμα για εμάς, γιατί το ΠΔΑ αναπτύσσεται σε όλη τη χώρα σε πάρα πολλούς φορείς και ούτω καθεξής. Είναι αναγκαίο λοιπόν να υπάρχει αυτή η σχετική αποσαφήνιση.

Ουσιαστικά, τροποποιείται ο νόμος 4170, ο οποίος ήταν για το αναπτυξιακό Πρόγραμμα Δημοσίων Επενδύσεων, το οποίο η Βουλή ψήφισε τον προηγούμενο χρόνο και ήδη εφαρμόζεται και εκτελείται κανονικά.

Στο δεύτερο άρθρο, ουσιαστικά στο άρθρο 4, γίνεται μία συστηματική μεταβολή στο θέμα της ανταμοιβής επίτευξης των στόχων. Με τη διάταξη αυτή όπως είναι δεν υπάρχει κανένα δημοσιονομικό αποτέλεσμα.

Άρα, λοιπόν, στο άρθρο 5 δεν έχουμε κάποια επιπλέον ανταμοιβή για την υπηρεσία. Ωστόσο, όμως, για λόγους συστηματικούς και συστημικούς προβλέπεται και εντάσσεται εκεί.

Ερχόμαστε στις δύο διατάξεις οι οποίες αφορούν το Εθνικό Πρόγραμμα Ανάπτυξης στον υφιστάμενο νόμο, ο οποίος ψηφίστηκε το 2019, τον 4635, υπήρχε η πρόβλεψη ότι κάθε έργο που θα εντάσσεται μέσα σε αυτόν τον νόμο, ένα σχολείο σε κάποιο δημοτικό διαμέρισμα, σε κάποια περιφέρεια, με την ένταξή του στο πρόγραμμα τότε θα πρέπει και θα υποχρεούται να κάνει ανάληψη νομικής δέσμευσης μέσα σε 18 μήνες. Ουσιαστικά, δηλαδή, για να μπορεί να φαίνεται ότι είναι ένα έργο ώριμο. Αυτό είναι το υφιστάμενο πλαίσιο που μάλιστα σε περίπτωση που αυτό υπερβεί, δεν μπορεί δηλαδή να το διαχειριστεί ο φορέας χρηματοδότησης, το αρμόδιο υπουργείο, τότε έρχεται στην κεντρική υπηρεσία της Γενικής Διεύθυνσης και δίνουμε εμείς παράταση με βάση κάποια στοιχεία τα οποία ουσιαστικά κρίνουμε ότι θα πρέπει να δοθεί.

Ωστόσο, όμως, μέσα από την εμπειρία μας φάνηκε κάποια είδη έργων, τα οποία δεν έχουν νόημα να μπουν σε αυτή τη λογική δεδομένου το μέγεθός τους, δεδομένου της χρήσης τους και δεδομένου άλλων στοιχείων που τα χαρακτηρίζουν. Ποια είναι αυτά; Τα ΣΔΙΤ, οι συμβάσεις παραχώρησης και η τεχνική βοήθεια. Μέσα λοιπόν από την πρακτική της υπηρεσίας μας είδαμε ότι αυτά δεν μπορούν να μπουν στη λογική του 18μηνου, έτσι ώστε και μετά να έρχονται να τους δίνουμε κάποια παράταση και να επαναλαμβάνεται αυτή η διαδικασία.

Το άρθρο 7 έρχεται να καλύψει μια πραγματική ανάγκη που έχουν πολλές δημόσιες υπηρεσίες, αλλά σε εμάς είναι πρώτιστη ανάγκη δεδομένου και του όγκου της διαχείρισης των κρίσιμων θεμάτων, αλλά και της διαρκούς υποστελέχωσης που έχουμε. Ουσιαστικά προβλέπεται στο άρθρο 7 να μπορεί ο Υπουργός του Προγράμματος Δημοσίων Επενδύσεων να συστήνει κάποιες ομάδες εργασίας, οι οποίες θα αφορούν και την κεντρική υπηρεσία, τη διεύθυνση που χειρίζεται το ΕΠΑ, εννέα στελέχη έχουμε σε σύνολο 30 οργανικών μονάδων αυτή τη στιγμή και μάλιστα συντονίζει ένα ΕΠΑ, το οποίο ουσιαστικά αφορά την Ελλάδα και όσο πάει διαρκώς θα μεγεθύνεται, αλλά και τους φορείς χρηματοδότησης. Είτε είναι τα υπουργεία είτε είναι οι περιφέρειες. Γιατί, γεγονός είναι ότι η υλοποίηση του ΕΠΑ περνάει μέσα από δημόσιες υπηρεσίες φορέων κεντρικής διοίκησης και των περιφερειών, οι οποίες ωστόσο ένα μόνιμο θέμα έχουν τη διαρκή υποστελέχωση και λαμβανομένων υπόψη σε μια συγκυρία που είμαστε ενόψει της λήξης της προγραμματικής περιόδου, αλλά και συγχρόνως της προετοιμασίας για την επόμενη προγραμματική περίοδο, καταλαβαίνουμε όλοι πόση ανάγκη είναι να μπορεί να υποστηριχθεί το ΕΠΑ που πλέον θα ξεφύγει από την πρώτη του μορφή και πλέον θα υπάρχουν και πιο αυξημένες απαιτήσεις δεδομένου του μεγέθους του προϋπολογισμού που θα έχει.

Άρα, λοιπόν, το άρθρο 7 αυτό έχει να ικανοποιήσει, να μπορεί ο Υπουργός να συστήνει κάποιες ομάδες εργασίας ακριβώς για να βοηθήσουν σε αυτό τον σκοπό. Επίσης, το τελευταίο άρθρο, το οποίο αφορά αρμοδιότητα μας είναι το άρθρο 8. Και αυτό, επίσης, είναι μια τροποποίηση σε υφιστάμενη ρύθμιση. Δεν έχει τίποτα περισσότερο να κάνει. Αυτή η μεταφορά των πόρων, στις συνεισφορές προκειμένου να πάει στη δίκαιη αναπτυξιακή μετάβαση, θα πρέπει να ολοκληρωθεί εντός του έτους.

Άρα, λοιπόν, αυτό ουσιαστικά μας λέει και επίσης, μία απόφαση η οποία ήταν Κοινή Υπουργική για να ρυθμίσει όλες αυτές τις διαδικασίες και λεπτομέρειες, από δύο μήνες που ήταν στην αρχική διάταξη, γίνεται στους έξι μήνες. Αυτά ήθελα να σας πω συνοπτικά για τα άρθρα τα οποία αφορούν τη Γενική Διεύθυνση Δημοσίων Επενδύσεων. Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Παναγιώτη Λαμπρινό. Είναι μαζί μας και η κυρία Αικατερίνη Οικονόμου, Γενική Γραμματέας του Προγράμματος Δημοσίων Επενδύσεων και του Εθνικού Προγράμματος Ανάπτυξης. Θα συνεχίσουμε με τον κύριο Νικόλαο Σέργη, Προϊστάμενο της Μονάδας Συμπράξεων Δημοσίου και Ιδιωτικού Τομέα.

**ΝΙΚΟΛΑΟΣ ΣΕΡΓΗΣ (Προϊστάμενος της Μονάδας Συμπράξεων Δημοσίου και Ιδιωτικού Τομέα):** Καλημέρα, κύριε Πρόεδρε. Καλημέρα σε όλους. Αναφορικά με το εν λόγω νομοσχέδιο εμείς σαν Μονάδα ΣΔΙΤ έχουμε αναφορά σε δύο συγκεκριμένα άρθρα, ξεκινώντας με το άρθρο 4, όπου προβλέπεται η ένταξη του προσωπικού της Μονάδας ΣΔΙΤ, συνολικού αριθμού 7 ατόμων, στο καθεστώς του άρθρου 27 του νόμου 4940/2022 στο οποίο ήδη υπάρχουν άλλες αρκετές υπηρεσίες οι οποίες διαχειρίζονται χρηματοδοτικά προγράμματα και ενωσιακούς πόρους.

Προβλέπεται, συνεπώς, η επέκταση της δυνατότητας της επιπλέον ανταμοιβής σε περίπτωση, πάντα, επίτευξης των στόχων του ΕΣΠΑ και προσωπικό της Μονάδας Συμπράξεων Δημόσιου και Ιδιωτικού Τομέα, δεδομένου ότι η Μονάδα αυτή τη στιγμή μεριμνά και εισηγείται την ένταξη έργων ΣΔΙΤ στα συγχρηματοδοτούμενα προγράμματα που χρηματοδοτούνται μέσω του Αναπτυξιακού Προγράμματος Δημοσίων Επενδύσεων και, εν συνεχεία, συμβάλλει ενεργά στην απορρόφηση των σχετικών πόρων. Επομένως πρόκειται για μια ρύθμιση που στοχεύει στην ισότιμη μισθολογική μεταχείριση του προσωπικού της Μονάδας ΣΔΙΤ σε σχέση με τις υπόλοιπες υπηρεσίες που διαχειρίζονται ενωσιακούς πόρους.

Πέραν της ανωτέρω ρύθμισης, με το άρθρο 6 του σχεδίου νόμου εισάγεται ειδική εξαίρεση για τα έργα ΣΔΙΤ από τις διατάξεις της υποπαραγράφου 5 της παραγράφου α΄ του άρθρου 129 του νόμου 4635/2019. Η ισχύουσα διάταξη επιβάλλει στους φορείς την υποχρέωση ανάληψης νομικών δεσμεύσεων εντός 18 μηνών από την ένταξη των έργων στα τομεακά προγράμματα ανάπτυξης και στα περιφερειακά προγράμματα ανάπτυξης χωρίς, ωστόσο, να λαμβάνει υπόψη την ιδιαιτερότητα ορισμένων κατηγοριών έργων.

Ειδικότερα για τις συμβάσεις ΣΔΙΤ, τις συμβάσεις παραχώρησης, καθώς και άλλες ενέργειες της τεχνικής βοήθειας προβλέπεται με την προτεινόμενη ρύθμιση εξαίρεση από το ανωτέρω χρονικό όριο. Η εξαίρεση αυτή κρίνεται απολύτως αναγκαία, καθώς τα έργα αυτά και ειδικότερα μιλώντας για τα έργα ΣΔΙΤ, λόγω της ιδιαίτερης φύσης τους και της πολυπλοκότητας της συμβατικής τους μορφής, απαιτούν πολύ περισσότερο χρονικό διάστημα για την ωρίμανση και την ολοκλήρωση των σχετικών διαδικασιών.

Οι συμβάσεις ΣΔΙΤ συγκεκριμένα συνιστούν ιδιαίτερα σύνθετες διαδικασίες δεδομένου ότι δεν περιορίζονται μόνο στη μελέτη και κατασκευή των έργων, αλλά εκτείνονται και στη μακρόχρονη λειτουργία και συντήρηση. Ως εκ τούτου η διαδικασία ανάθεσης είναι ένα από τα πιο χρονοβόρα, καθώς απαιτείται λεπτομερής σχεδιασμός και ενσωμάτωση διατάξεων που διασφαλίζουν τη βιωσιμότητα και την διαρκή ποιότητα των παρεχόμενων υπηρεσιών.

Περαιτέρω, παράλληλα με τη διαγωνιστική διαδικασία, στα έργα ΣΔΙΤ διενεργούνται και εκτεταμένες ενέργειες τεχνικής ωρίμανσης, οι οποίες είναι απαραίτητες για τη διαμόρφωση των ώριμων και χρηματοδοτήσιμων έργων, ενώ οι ενέργειες αυτές συμβάλλουν ουσιαστικά τόσο στην διασφάλιση της χρηματοοικονομικής και τεχνικής βιωσιμότητας όσο και στη δημιουργία συνθηκών ισχυρού ανταγωνισμού, γεγονός που ενισχύει το δημόσιο συμφέρον και βελτιώνει το τελικό αποτέλεσμα της όλης διαδικασίας.

Συνεπώς, οι προτεινόμενες ρυθμίσεις που αφορούν θεσμικά τη λειτουργία της Μονάδας ΣΔΙΤ εξασφαλίζουν ίσους όρους και κίνητρα για το προσωπικό της, ενώ παράλληλα προσαρμόζει το νομοθετικό πλαίσιο στις ιδιαίτερες απαιτήσεις του θεσμού των Συμπράξεων Δημοσίου και Ιδιωτικού Τομέα. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Σέργη και για τον χρόνο και θα συνεχίσουμε με την κυρία Αλεξάνδρα Μαυρογονάτου, Προϊσταμένη Διεύθυνσης Στρατηγικού Σχεδιασμού και Συντονισμού Χρηματοδότησης της Ειδικής Υπηρεσίας Δίκαιης Αναπτυξιακής Μετάβασης.

**ΑΛΕΞΑΝΔΡΑ ΜΑΥΡΟΓΟΝΑΤΟΥ (Προϊσταμένη Διεύθυνσης Στρατηγικού Σχεδιασμού και Συντονισμού Χρηματοδότησης της Ειδικής Υπηρεσίας Δίκαιης Αναπτυξιακής Μετάβασης):** Καλημέρα, κύριε Πρόεδρε. Καλημέρα και στα υπόλοιπα μέλη της Επιτροπής. Με το υπό συζήτηση νομοσχέδιο το Υπουργείο επιδιώκει την αποσαφήνιση και την επίλυση ζητημάτων που σχετίζονται με την υλοποίηση των αναπτυξιακών προγραμμάτων τόσο του εθνικού όσο και του συγχρηματοδοτούμενου σκέλους του Εθνικού Προγράμματος Δημοσίων Επενδύσεων, καθώς και με την εύρυθμη λειτουργία των αρμόδιων υπηρεσιών που βρίσκονται υπό την ευθύνη του Αναπληρωτή Υπουργού Εθνικής Οικονομίας, κύριου Παπαθανάση.

Σε σχέση ειδικά με την Ειδική Υπηρεσία ΔΑΜ στο άρθρο 8, έχει ήδη αναφερθεί τόσο από τον Περιφερειάρχη Δυτικής Μακεδονίας όσο και από τον κύριο Λαμπρινό, επικαιροποιείται το αρχικό χρονικό περιθώριο για τη μεταφορά των πόρων από το Πράσινο Ταμείο, τα οποία προέρχονται από την κατανομή εσόδων από πλειστηριασμούς δικαιωμάτων αερίων του θερμοκηπίου για τα έτη 2018 έως 2024 στην αρμοδιότητα διαχείρισης της υπηρεσίας μας και ορίζεται, επίσης, ρητά ότι ολοκληρώνεται αυτή η μεταφορά εντός του τρέχοντος έτους.

Αυτή η ρύθμιση είναι σημαντική, γιατί διευκολύνει την ενεργοποίηση και την ομαλή εκτέλεση του νέου ειδικού αναπτυξιακού προγράμματος (ΔΑΜ), το οποίο εγκρίθηκε πρόσφατα από τον Αναπληρωτή Υπουργό και είναι ένα πρόγραμμα το οποίο επιτρέπει τη χρηματοδότηση έργων, με εθνικούς πλέον πόρους, στις περιοχές της δίκαιης αναπτυξιακής μετάβασης.

Σε σχέση με τις υπάρχουσες ρυθμίσεις του νομοσχεδίου, είναι σημαντικό να αναφερθούμε ότι με το άρθρο 3, αποσαφηνίζονται σημεία που σχετίζονται με τη διαδικασία των πληρωμών από τις αρμόδιες υπηρεσίες του Υπουργείου για το Αναπτυξιακό Πρόγραμμα Δημοσίων Επενδύσεων και αυτές οι αποσαφηνίσεις βοηθούν στο να αποφευχθούν άσκοπες καθυστερήσεις στην πορεία υλοποίησης των έργων.

Επίσης, κρίνουμε ότι είναι προς θετική κατεύθυνση και η προσπάθεια παροχής κάποιων εφικτών μισθολογικών κινήτρων προς τα στελέχη των υπηρεσιών του ΥΠΕΘΟ που εμπλέκονται στην εφαρμογή του Αναπτυξιακού Προγράμματος Δημοσίων Επενδύσεων.

Σε σχέση με τα προγράμματα του ΕΣΠΑ, είναι θετικό ότι μέσω αυτού του νομοσχεδίου γίνεται προσπάθεια να αντιμετωπιστούν κάποια ζητήματα που αφορούν, για παράδειγμα, τη λειτουργία και τη διασύνδεση των πληροφοριακών συστημάτων για τις κρατικές ενισχύσεις μεταξύ των δύο προγραμματικών περιόδων. Οι όποιες ρυθμίσεις, θεωρούμε, ότι θα αποτρέψουν τις δυσλειτουργίες που είναι εις βάρος της ομαλής εκτέλεσης των σχετικών έργων.

Είναι θετικό, επίσης, γεγονός ότι παρατείνεται αυτοδίκαια η απόσπαση του υφιστάμενου προσωπικού σε όλες τις υπηρεσίες έως 31 Δεκεμβρίου 2029, γιατί με αυτό τον τρόπο καλύπτεται η τρέχουσα προγραμματική περίοδο.

Το νομοσχέδιο, επίσης, είναι σημαντικό ότι περιλαμβάνει στοχευμένες βελτιώσεις στη διαχείριση και την αξιοποίηση των λιγνιτικών εδαφών στη Δυτική Μακεδονία και στη Μεγαλόπολη, τα οποία βρίσκονται υπό τη διαχείριση της «Μετάβαση Α.Ε.» και έχουν περιέλθει στην κυριότητα του ελληνικού δημοσίου, με απώτερο στόχο την αποτελεσματικότερη ανάπτυξη σε αυτά τα εδάφη νέων οικονομικών δραστηριοτήτων.

Ολοκληρώνοντας, εκ μέρους του διοικητή και της ειδικής υπηρεσίας ΔΑΜ συνολικά, θεωρούμε ότι με το παρόν νομοσχέδιο ο Αναπληρωτής Υπουργός επιχειρεί να επιλύσει διαχειριστικά ζητήματα και οργανωτικές λεπτομέρειες, με στόχο την επιτάχυνση και την ομαλή υλοποίηση όλων των αναπτυξιακών προγραμμάτων που βρίσκονται υπό την ευθύνη του.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κι εμείς ευχαριστούμε.

Ο κ. Κόλλιας, έχει τον λόγο.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδας (ΟΕΕ)):** Ευχαριστώ, κύριε Πρόεδρε.

Ευχαριστώ και εγώ, από την πλευρά μου, για την πρόσκληση και τη δυνατότητα να εκφράσει ο φορέας μας τις απόψεις επί του παρόντος νομοσχεδίου.

Το Οικονομικό Επιμελητήριο της Ελλάδας, θεωρεί το νομοσχέδιο μια σημαντική ευκαιρία για τη βελτίωση της απορρόφησης των διαθέσιμων πόρων και τη δημιουργία σταθερού και διαφανούς περιβάλλοντος για επενδύσεις και ανάπτυξη. Η συνεχής προσαρμογή του θεσμικού πλαισίου, η ενσωμάτωση καλών πρακτικών και η ενεργή στήριξη της επιχειρηματικότητας, αποτελούν βασικές προϋποθέσεις για τη βιώσιμη ανάπτυξη της χώρας και την ενίσχυση της ανταγωνιστικότητας σε ευρωπαϊκό επίπεδο.

Το Οικονομικό Επιμελητήριο τοποθετείται θετικά επί του νομοσχεδίου, το οποίο περιλαμβάνει διατάξεις με σκοπό την ενίσχυση της εύρυθμης λειτουργίας και της στελέχωσης των υπηρεσιών των αναπτυξιακών προγραμμάτων και των φορέων που εποπτεύονται από τον αρμόδιο Υπουργό για το Αναπτυξιακό Πρόγραμμα Δημοσίων Επενδύσεων, καθώς και την επιτάχυνση της απορρόφησης των ευρωπαϊκών και εθνικών πόρων.

Εισάγονται ρυθμίσεις που κρίνονται αναγκαίες προκειμένου να καλύψουν κενά και να ενισχύσουν το θεσμικό πλαίσιο, ώστε να μην έχουμε καθυστερήσεις σε κρίσιμα έργα που συνδέονται με το Ταμείο Ανάκαμψης και Ανθεκτικότητας, με το νέο ΕΣΠΑ και το Αναπτυξιακό Πρόγραμμα Δημοσίων Επενδύσεων.

Το νομοσχέδιο επιχειρεί, επίσης, να αποτρέψει τα φαινόμενα γραφειοκρατίας και καθυστερήσεων, τα οποία στο παρελθόν οδήγησαν σε απώλεια επενδυτικών ευκαιριών και κονδυλίων. Με τη διοικητική ενίσχυση της ΜΟΔ, της ΕΥΣΤΑ και των ΣΔΙΤ, επιδιώκεται όχι μόνο να βελτιωθεί ο ρυθμός εκταμίευσης αλλά και να δοθεί ώθηση σε έργα στρατηγικής σημασίας για την πράσινη ανάπτυξη, την ψηφιακή μετάβαση και τις δημόσιες υποδομές.

Σημειώνουμε ότι η Ελλάδα, όπως και άλλες χώρες, βρίσκεται σε τροχιά απορρόφησης πόρων και αναμένεται να λάβει σημαντικά ποσά το 2025 και το 2026, για την υλοποίηση επενδύσεων και μεταρρυθμίσεων του «Ελλάδα 2.0.».

Στο πέμπτο μέρος, για το σκοπό αυτό, προβλέπονται αλλαγές στην οργανική διάρθρωση της Ειδικής Υπηρεσίας Συντονισμού του Ταμείου Ανάκαμψης, της ΕΥΣΤΑ, καθώς και στις διαδικασίες χρηματοδότησης.

Ειδικά για την υλοποίηση των στόχων της ΕΥΔΑΜ, είναι σημαντικό ότι με το παρόν νομοσχέδιο ορίζεται με σαφήνεια το χρονικό περιθώριο για τη μεταφορά των πόρων του Πράσινου Ταμείου στην αρμοδιότητα διαχείρισής της, καθώς με αυτόν τον τρόπο διευκολύνεται η υλοποίηση του Νέου Ειδικού Αναπτυξιακού Προγράμματος, που εγκρίθηκε πρόσφατα, στο πλαίσιο του ΕΠΑ.

Στο άρθρο 37, υπάρχει αναφορά στην παράταση των προθεσμιών διεξαγωγής γενικών συνελεύσεων κεφαλαιουχικών εταιρειών στον κλάδο της βιομηχανίας, παραγωγής και εμπορίας φαρμάκων για το έτος 2025.

Σύμφωνα με την παρ. 1 του άρθρου 119 του ν.4548/2018 «Αναμόρφωση του δικαίου των Ανωνύμων Εταιρειών (Α.Ε.)», η γενική συνέλευση των Ανωνύμων Εταιρειών (Α.Ε.) συνέρχεται υποχρεωτικά, τουλάχιστον, μία φορά κάθε εταιρική χρήση, το αργότερο έως την 10η ημερολογιακή ημέρα του 9ου μήνα, μετά τη λήξη της εταιρικής χρήσης, προκειμένου να αποφασίσει για την έγκριση των ετήσιων χρηματοοικονομικών καταστάσεων και για την εκλογή ελεγκτών μέσω της τακτικής γενικής συνέλευσης.

Μετά από πλήθος αιτημάτων, που έρχονται στον φορέα μας από τις επιχειρήσεις και από τους λογιστές φοροτεχνικούς τους, ζητούμε η προβλεπόμενη παράταση των προθεσμιών διεξαγωγής γενικών συνελεύσεων να εφαρμοστεί οριζόντια σε όλες τις Ανώνυμων Εταιρειών (Α.Ε.), ανεξαρτήτως, κλάδου, προκειμένου να διασφαλιστεί η ισότιμη μεταχείριση και διευκόλυνση της επιχειρηματικής δραστηριότητας.

Υπενθυμίζουμε, πως η παράταση των προθεσμιών κατά 50 μέρες, πέρυσι, το 2024, λειτούργησε υποστηρικτικά για την εύρυθμη λειτουργία του συνόλου των επιχειρήσεων.

Καταλήγοντας. Επισημαίνουμε ότι η λήξη του χρονικού ορίζοντα αξιοποίησης των κονδυλίων του Ταμείου Ανάκαμψης και Ανθεκτικότητας (Τ.Α.Α.) πλησιάζει και η διασφάλιση ότι κανένα διαθέσιμο ποσό δεν θα παραμείνει ανεκμετάλλευτο συνιστά ζήτημα εθνικής προτεραιότητας.

Η δραστηριοποίηση, λοιπόν, όλων των εμπλεκόμενων φορέων από την Κεντρική Διοίκηση ως την Τοπική Αυτοδιοίκηση, τον ιδιωτικό τομέα και την κοινωνία των πολιτών, είναι προϋπόθεση για τη μέγιστη αποδοτικότητα των χρηματοδοτήσεων αυτών.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Κόλλια.

Τον λόγο έχει ο Διοικητής της Ειδικής Υπηρεσίας Συντονισμού Ταμείου Ανάκαμψης (Ε.Υ.Σ.Τ.Α.), κ. Ορέστης Καβαλάκης.

**ΟΡΕΣΤΗΣ ΚΑΒΑΛΑΚΗΣ (Διοικητής της Ειδικής Υπηρεσίας Συντονισμού Ταμείου Ανάκαμψης (Ε.Υ.Σ.Τ.Α.)):** Καλημέρα σας.

Αξιότιμε κύριε Πρόεδρε της Διαρκούς Επιτροπής Οικονομικών Υποθέσεων, αξιότιμε κύριε Υπουργέ, αξιότιμα μέλη του Ελληνικού Κοινοβουλίου, όπως γνωρίζετε η Ειδική Υπηρεσία Συντονισμού Ταμείου Ανάκαμψης (Ε.Υ.Σ.Τ.Α.) αποτελεί αυτοτελή δημόσια υπηρεσία, υπαγόμενη στον Υπουργό Εθνικής Οικονομίας και Οικονομικών, με σκοπό την παρακολούθηση και τον συντονισμό της υλοποίησης των προγραμμάτων και έργων, τα οποία χρηματοδοτούνται από πόρους του Ταμείο Ανάκαμψης και Ανθεκτικότητας (Τ.Α.Α.), που διατίθενται στην Ελλάδα.

Το Εθνικό Σχέδιο Ανάκαμψης και Ανθεκτικότητας, με τίτλο «Ελλάδα 2.0», αποτελεί το μεγαλύτερο και ταχύτερο χρηματοδοτικό εργαλείο που έχει στη διάθεσή της η χώρα μας. Ταυτόχρονα, όμως, είναι και ένα διαφορετικό καινοτόμο πρόγραμμα, με ορισμένες βασικές διαφορές από τα άλλα αναπτυξιακά προγράμματα.

Επιγραμματικά. Οι διαφορές είναι το εύρος της στόχευσης όπου συνδυάζονται επενδύσεις με μεταρρυθμίσεις. Η χρηματοδότηση αυτή, γίνεται βάσει επιδόσεων και όχι πληρωμών, γίνεται δηλαδή, με βάση την επίτευξη συγκεκριμένων οροσήμων και στόχων και όχι με την πραγματοποίηση δαπανών. Υπάρχουν πολύ σφικτά χρονοδιαγράμματα καθώς και επίσης, εθνική, άλλα, όχι περιφερειακή κατανομή των πόρων.

Η εικόνα για την πορεία της Ελλάδας στην υλοποίηση του Ταμείου Ανάκαμψης και Ανθεκτικότητας (Τ.Α.Α.), προκύπτει από τους βασικούς δείκτες επίδοσης, οι οποίοι ισχύουν για όλα τα κράτη - μέλη, όπως είναι οι εκταμιεύσεις, η υποβολή των αιτημάτων πληρωμής και η εκπλήρωση των οροσήμων.

Η χώρα μας, στις εκταμιεύσεις από τα 36 δισ., που μας αναλογούν, έχουμε ήδη, εισπράξει 21,3 δισ., δηλαδή, σχεδόν το 60% των πόρων που αναλογούν στη χώρα.

Επίσης, η χώρα μας είναι η πρώτη ως προς τους πόρους που έχει εκταμιεύσει ως ποσοστό του Α.Ε.Π. του 2023, ενώ βρίσκεται στην 8η θέση μεταξύ 27 κρατών - μελών όσον αφορά τις εκταμιεύσεις ως ποσοστό του συνολικού προϋπολογισμού του σχεδίου της.

Τον Ιούλιο του 2026, όπως γνωρίζετε, η Ελλάδα υπέβαλλε και το 6ο αίτημα πληρωμής επιχορηγήσεων ύψους 2,1 δισ. ευρώ όπου με την ολοκλήρωσή του επίκειται να ανέλθουν οι συνολικές εκταμιεύσεις σε 23,4 δισ. ευρώ.

Άρα, σε ποσοστό 65% των συνολικών πόρων που τους αναλογούν.

Τα εκπληρωμένα ορόσημα και οι στόχοι ανέρχονται σε 139, ήτοι, στο 37% αυτή τη στιγμή του συνόλου, δηλαδή, στο μέσο όρο για όλα τα κράτη - μέλη.

Ακριβώς, όμως, επειδή τα ορόσημα αποτυπώνουν υλοποίηση επενδύσεων και μεταρρυθμίσεων όπου όλα καταλήγουν και λήγουν στο τέλος του Ταμείου, ο μεγαλύτερος αριθμός είναι φυσιολογικό των οροσήμων να συγκεντρώνεται στο τέλος του Προγράμματος κι αυτό ισχύει για όλα τα κράτη-μέλη. Με την ολοκλήρωση, όμως, του 6ου αιτήματος πληρωμής που μέχρι στιγμής η αξιολόγησή του βαίνει θετικώς από την Ευρωπαϊκή Επιτροπή, ο συνολικός αριθμός των εκπληρωμένων ορόσημο θα ανέλθει σε 178 και άρα στο 47% των οροσήμων και στόχων.

Αναφορικά με την απορρόφηση να πούμε ότι για το σκέλος των επιχορηγήσεων οι πληρωμές έχουν φτάσει στα 10,84 δισ. €, άρα, έχουμε ένα ποσοστό απορρόφησης 43% επί του προϋπολογισμού των ενταγμένων έργων.

Για το 2025 να πούμε ότι ο στόχος των πληρωμών αναφορικά με το 1ο και το 2ο τρίμηνο έχει υπερκαλυφθεί και βαίνουμε καλώς για την επίτευξη του στόχου του 3ου τριμήνου.

Για τις εκταμιεύσεις των δανείων, επίσης, έχουμε ένα συνολικό προϋπολογισμό συμβασιοποιημένων δανείων 17,14 δισ., εκ των οποίων έχουν ήδη διοχετευτεί στην αγορά το 52%, δηλαδή, δάνεια 8,9 δισ.€. Οι πόροι, λοιπόν, του Ταμείου, συνολικά, από επιχορηγήσεις και δάνεια που έχουν διοχετευθεί και διοχετεύονται καθημερινά στην πραγματική οικονομία, ανέρχονται σε 19,74 δισ €.

Τώρα, επί του νομοσχεδίου, το υπό συζήτηση νομοσχέδιο εισάγει κάποιες απαραίτητες αλλαγές στη δομή και λειτουργία της ΕΥΣΤΑ άρθρα 28 με 32, την απλοποίηση της διαδικασίας χρηματοδότησης των φορέων που υλοποιούνται από το Ταμείο Ανάκαμψης. Όσο προχωράμε προς τη λήξη του προγράμματος, ανεβαίνει και ο πήχης των πληρωμών και πρέπει να κάνουμε ό,τι μπορούμε, για να επιταχύνουμε αυτές τις πληρωμές και έχουν και κάποιες ειδικές ρυθμίσεις για το δανειακό σκέλος.

Ειδικότερα, στα άρθρα 28 με 32 επέρχεται μιας μικρής κλίμακας αναδιάρθρωση στη Γενική Διεύθυνση Αναφορών και Θεσμικής Υποστήριξης, για να δημιουργηθεί και Μονάδα Δημοσιότητας, η οποία προϋπήρχε ως τμήμα. Εδώ, να πούμε ότι η επικοινωνία και η ενημέρωση σχετικά με τις δράσεις του Ταμείου Ανάκαμψης αποτελεί μια βασική υποχρέωση της χώρας μας - περιγεγραμμένη και στον Κανονισμό - απέναντι στην Ευρωπαϊκή Ένωση και, ως εκ τούτου, πρέπει να δημιουργηθεί μια τέτοια δομή, για να μπορέσει να υπάρξει η απαραίτητη διαφάνεια και ενημέρωση για όλες τις δράσεις, ειδικά, στην κορύφωση του προγράμματος, αλλά και των αποτελεσμάτων του προγράμματος και, επίσης, δημιουργείται κι ένα δεύτερο Τμήμα Αναφορών και Εκθέσεων, το οποίο συντονίζει και θα συντονίσει το τελευταίο αίτημα πληρωμής, οπισθοβαρές και πάρα πολύ γραφειοκρατικά και τεχνικά δύσκολο.

Προς την ίδια κατεύθυνση, του καλύτερου καταμερισμού, στοχεύει και η ανάθεση στα Τμήματα της Διεύθυνσης Αναφορών και ανάλογων αρμοδιοτήτων, αλλά και της υποβολής των αιτημάτων πληρωμής. Επίσης, δίνει τη δυνατότητα της παράτασης συμβάσεων των IΔΟΧ Υπαλλήλων που προσλήφθηκαν μέσω ΑΣΕΠ, για να εργαστούν για την υλοποίηση του Ταμείου με την πλήρωση θέσεων που καλύφθηκαν από επιλαχόντες.

Με το άρθρο 33 απαλείφεται η διαδικασία σύμφωνης γνώμης από την αρμόδια Υπουργό για την εγγραφή πιστώσεων ΠΔΕ για τη χρηματοδότηση των φορέων που υλοποιούν έργα του Ταμείου Ανάκαμψης, ώστε να επιταχυνθεί, δηλαδή, να μη χρειάζεται διπλές υπογραφές η διαδικασία των πληρωμών.

Τέλος, με το άρθρο 34 εισάγονται ειδικές ρυθμίσεις για τη δανειακή δράση του Ταμείου, όπως είναι η δυνατότητα σύναψης με την ελληνική τράπεζα και ευελιξία χρηματοδότησης των επιλέξιμων επενδύσεων μέσω δανείων, προσωρινά με εθνικούς πόρους μέχρι την εκταμίευση των αντίστοιχων δανείων από την Ευρωπαϊκή Επιτροπή, οπότε, αυτόματα, και οι εθνικοί πόροι επιστρέφονται στον Τακτικό Προϋπολογισμό.

Συνοψίζοντας, θα ήθελα να επισημάνω ότι το νομοσχέδιο ενίσχυσης των υπηρεσιών των αναπτυξιακών προγραμμάτων και συναφή οργανωτικά και διεισδυτικά ζητήματα αποτελεί νομοθέτημα που για την Ειδική Υπηρεσία Συντονισμού και Ταμείο Ανάκαμψης εισάγει απαραίτητες αλλαγές για τη διοίκηση και τη λειτουργία της Υπηρεσίας, διευκολύνει τις διαδικασίες των πληρωμών των έργων και της χρηματοδότησης των επενδύσεων.

Σας ευχαριστώ πολύ για τον χρόνο και την προσοχή σας.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κύριε Καβαλάκη, σας ευχαριστούμε.

Θα συνεχίσουμε με τον κ. Συμεών Διαμαντίδη, Πρόεδρο του Διοικητικού Συμβουλίου του Συνδέσμου Εξαγωγέων. Κύριε Διαμαντίδη, έχετε τον λόγο για 3 λεπτά.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Κομνηνάκα Μαρία, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

**ΣΥΜΕΩΝ ΔΙΑΜΑΝΤΙΔΗΣ (Πρόεδρος του Διοικητικού Συμβουλίου του Συνδέσμου Εξαγωγέων):** Καλημέρα σας από την Κομοτηνή που βρίσκομαι εδώ για μια επένδυση που προσελκύσαμε από το εξωτερικό αξίας 20 εκατ. €.

Κύριε Πρόεδρε και μέλη της Επιτροπής, ευχαριστώ για την πρόσκληση.

Εγώ θα αναφερθώ στο άρθρο 36, το οποίο αναφέρεται στο Διοικητικό Συμβούλιο της Έκθεσης. Η τελευταία ενημέρωση που είχαμε από τον Πρωθυπουργό κατά την επίσκεψή του στο Διοικητικό Συμβούλιο της Έκθεσης, ήταν ότι «αλλάζει το Διοικητικό Συμβούλιο της Έκθεσης» που συμμετείχαν οι φορείς σε αυτό, οι φορείς της πόλης - δηλαδή, ο Σύνδεσμος Εξαγωγέων, ο Σύνδεσμος Βιομηχανιών, τα Επιμελητήρια - και αλλάζει και το Διοικητικό Συμβούλιο θα είναι, πλέον, από το Υπερταμείο, στο οποίο ανήκει η Διεθνής Έκθεση Θεσσαλονίκης.

Ένα τετραμελές περίπου Διοικητικό Συμβούλιο, συν τρία άτομα ακόμη, αλλά σε αυτό θα συμμετέχουν οι φορείς, όλοι οι φορείς διαμαρτύρονται γι’ αυτό, ότι δεν θα συμμετέχουν πλέον στην Έκθεση. Συμμετέχουμε στην Έκθεση από το 2013 και ήμασταν εμείς, οι οποίοι δώσαμε μια ώθηση στην Έκθεση να έχει κέρδη, μέχρι το 2013 δεν είχε κέρδη η Έκθεση. Στο Διοικητικό Συμβούλιο, που συμμετείχαν και οι φορείς της πόλης η Έκθεση είναι επικερδής, έχει διπλασιάσει το τζίρο της. Γιατί εμείς είμαστε οι ίδιοι οι επιχειρηματίες, ξέρουμε τι πρέπει να κάνουμε σε μία έκθεση, ξέρουμε να προσελκύσουμε πελάτες στην Έκθεση αυτή, ξέρουμε να εκθέσουμε τα προϊόντα μας και η δικιά μας έτσι συμβολή στο νέο Διοικητικό Συμβούλιο θα ήταν πολύ χρήσιμη.

Επειδή, ήταν γύρω στα 9 μέλη που συμμετείχαν στο Διοικητικό Συμβούλιο, αν δεν μπορούν να συμμετέχουν και τα 9 μέλη στο νέο Διοικητικό Συμβούλιο, παρακαλούμε τουλάχιστον, να συμμετέχουν 2 Πρόεδροι από φορείς της Θεσσαλονίκης, ώστε να ακούγεται η άποψη των φορέων της πόλης στη Διεθνής Έκθεση Θεσσαλονίκης, στην οποία συμβάλλαμε πάρα πολύ και συμβάλλουμε, ώστε να μεγαλώσει να γίνει μια Διεθνής Έκθεση στο κέντρο της πόλης.

Συμφωνούμε με τον Πρωθυπουργό, για την Έκθεση που θα γίνει στο κέντρο της πόλης, που βεβαιώθηκε από τον Πρωθυπουργό, μάλλον, κατά την τελευταία συνεδρίαση, αλλά θέλουμε να συμμετέχουμε και οι φορείς της πόλης στο νέο Διοικητικό Συμβούλιο αυτό. Μάλιστα, αν δεν μπορούμε να συμμετέχουμε και οι 9, τότε 1 ή 2 εκπρόσωποι να συμμετέχουν, μειοψηφία θα είμαστε ούτως η άλλως, αλλά είναι πολύ σημαντικό να συμβουλεύουμε μέσα στο Διοικητικό Συμβούλιο και όχι, σε μια Συμβουλευτική Επιτροπή που προβλέπεται στο άρθρο 36.

Αυτό θέλω να πω, ότι είναι απαίτηση όλων των φορέων και όχι, μόνο των φορέων, δεχόμαστε πάρα πολλά τηλεφωνήματα από μέλη μας τα οποία διαμαρτύρονται, γιατί οι φορείς, οι Πρόεδροι των φορέων να βγαίνουν εκτός από το Διοικητικό Συμβούλιο της Έκθεσης. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Διαμαντίδη και να συγχαρούμε για την επένδυση που ακούσαμε των 20 εκατομμυρίων ευρώ, είναι πάρα πολύ σημαντική για τη χώρα μας.

Ο κύριος Ιωάννης Μουράτογλου, Πρόεδρος της Επιτροπής Οικονομικών της Κεντρικής Ένωσης Δήμων Ελλάδος (ΚΕΔΕ), έχει στείλει υπόμνημα και έχει προωθηθεί στους συναδέλφους, Βουλευτές, Εισηγητές και Ειδικούς Αγορητές.

Κλείνοντας θέλω να πω, ότι από τους κληθέντες φορείς, δεν ήρθαν, δεν εκπροσωπήθηκαν σήμερα, το Επιμελητήριο Αρκαδίας, ο Περιφερειάρχης Κρήτης, ο Σύνδεσμος Βιομηχανιών Ελλάδος και ο Σύνδεσμος Επιχειρήσεων και Βιομηχανιών, λόγω ανειλημμένων υποχρεώσεων.

Ολοκληρώθηκε ο κύκλος των φορέων που έχουν προκριθεί και θα συνεχίσουμε με τις ερωτήσεις των συναδέλφων, των Εισηγητών και των Ειδικών Αγορητών. Ξεκινάμε με τον Εισηγητή της Πλειοψηφίας, τον κ. Νεοκλή Κρητικό, αν έχετε ερωτήσεις.

**ΝΕΟΚΛΗΣ ΚΡΗΤΙΚΟΣ (Εισηγητής της Πλειοψηφίας):** Καλυφτήκαμε για τον κ. Καβαλάκη που ήταν πολύ σημαντικό, αυτά που είπε για το Ταμείο Ανάκαμψης, πώς εξελίσσεται. Νομίζω, ότι ο λόγος θα δοθεί στον Υπουργό μας.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ο κ. Μαμουλάκης είναι εδώ;

Δεν είναι εδώ. Θα δώσω τον λόγο στον Ειδικό Αγορητή της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ» στον κ. Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ κ. Πρόεδρε. Θα ήθελα καταρχήν, να ευχαριστήσω τους φορείς που παρευρέθηκαν, εκ μέρους της Ελληνικής Λύσης. Πραγματικά αυτά που μάθαμε, βοηθήσανε στο να, επεξεργαστούμε το νομοσχέδιο. Θεωρούμε ότι ήταν μεγάλη παράλειψη το ότι δεν συμμετείχε κάποιος από το ΣΕΒ ή το ΣΕΒΕ, πολύ περισσότερο από την Τράπεζα της Ελλάδος, ειδικά όσον αφορά το ΤΕΚΕ, όπου υπήρχαν πολλές ερωτήσεις και βέβαια από το Υπερταμείο. Αυτοί ήταν οι βασικότεροι οι οποίοι θα έπρεπε να συμμετέχουν.

Έχω δύο ερωτήσεις στον κ. Κόλλια του Οικονομικού Επιμελητηρίου.

Η πρώτη είναι, ποιοι είναι οι λόγοι που καθυστερούν τα έργα;

Είναι ευθύνη του Δημοσίου ή των Αναδόχων;

Εννοείται, βέβαια ότι μπήκαν ιδιώτες στην αξιολόγηση στην παρακολούθηση, αλλά τα προβλήματα παρά το ό,τι ακούμε τελείως διαφορετικά πράγματα συνεχίζονται κρίνοντας από το πώς πηγαίνουν τα έργα.

Η δεύτερη, εάν είναι θέμα γραφειοκρατίας;

Δεν θα έπρεπε να αποτελεί επιβαρυντικό στοιχείο για όσους μελέτησαν και δημοπράτησαν τα έργα που δεν τους συνυπολόγισαν;

Έπρεπε προφανώς να συνυπολογίσουν και αυτό το θέμα. Αν είναι ευθύνη των Αναδόχων, δεν θα έπρεπε να τους βαρύνει το κόστος λόγω κακής ανάλυσης, πριν υποβάλουν την προσφορά;

Η επόμενη ερώτηση που έχω και τελευταία βέβαια είναι στην κυρία Παπακυρίλλου, τη Διευθύνουσα Σύμβουλο της Ελληνικής Αναπτυξιακής Τράπεζας, η οποία μας είπε ότι πρέπει να εξαιρεθεί η Αναπτυξιακή Τράπεζα από τη Φορολογική και Ασφαλιστική Ενημερότητα.

Πραγματικά δεν καταλαβαίνουμε, γιατί ειδικά η Αναπτυξιακή Τράπεζα πρέπει να εξαιρεθεί;

Ενώ δεν εξαιρούνται οι μικρομεσαίες επιχειρήσεις ποτέ και σε καμία περίπτωση. Άρα θεωρούμε ότι δεν είναι τόσο σωστό.

Ευχαριστώ πολύ κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ( Πρόεδρος της Επιτροπής):** Ευχαριστούμε τον κ. Βιλιάρδο. Θα δώσω τον λόγο στον Ειδικό Αγορητή ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ στον κ Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ- ΠΡΟΟΔΕΥΤΙΚΗ ΣΥΜΜΑΧΙΑΣ»):** Ευχαριστώ κ. Πρόεδρε. Θα ήθελα να ρωτήσω το εξής. Αναφορικά τους εκπροσώπους από την ΜΟΔ Α.Ε.

Πόσες οργανικές θέσεις προβλέπονται για τη ΜΟΔ;

Πόσες έχουν πληρωθεί εν συνόλω;

Ποιες είναι οι αποσπασμένοι στη ΜΟΔ;

Επίσης ένα ερώτημα κ. Πρόεδρε, γιατί έχει πράξει μια έντονη αντίδραση από ό,τι βλέπουμε από φορείς της πόλης της Θεσσαλονίκης, αναφορικά με τον επικείμενο αποκλεισμό της εκπροσώπησης της τοπικής κοινωνίας από το μέλλον της ΔΕΘ και την εν λόγω ανάπλαση και σχεδιασμό της. Και δεν ξέρω αν κατά πόσον ανταποκρίθηκαν στην κλήση, οι οποία ζητήθηκε από την Αντιπολίτευση από Κόμματα της Αντιπολίτευσης για το ζήτημα αυτό;

Είναι προς το Προεδρείο αυτή η ερώτηση. Η άλλη φυσικά για τα στελέχη της MΟΔ και όσον αφορά το ζήτημα. Πάλι στους Φορείς για τη Μονάδα Συμπράξεων Δημόσιου Ιδιωτικού Τομέα, αλλά αυτό θα μπορώ να επισέλθω αργότερα, γιατί ήτανε ο κ. Σέργης, Προϊστάμενος της Μονάδας Συμπράξεων του Δημόσιου Ιδιωτικού Τομέα.

Για το άρθρο 4.

Συγκεκριμένα του κατατεθέν νομοσχεδίου όπου επεκτείνεται η καταβολή ανταμοιβής Επίτευξης Στόχων και στις υπηρεσίες αυτές.

Το ερώτημα είναι ποια άλλα Θεσμοθετημένα Επιδόματα προβλέπονται για την υπηρεσία αυτή πλην της θέσης ευθύνης;

Οικογενειακή παροχή κ.λπ. και αν έχει, ρωτώ τον κ. Σέργη προφανώς και αν έχει επαυξημένες υπερώιες εξαιρέσιμα κ.λπ. ή Επιδόματα το Ελεγκτικό σκέλος στην ειδική υπηρεσία;

Βέβαια, ποιος είναι βαθμός υλοποίησης του Εθνικού Προγράμματος Ανάπτυξης; Ευχαριστώ κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε κ. Μαμουλάκη. Προς ενημέρωσή σας έχουμε προσκαλέσει δεκαπέντε Φορείς, πήραν τον λόγο έντεκα. Ξέρετε πάρα πολύ καλά ότι σύμφωνα με τον Κανονισμό της Βουλής μπορούμε να καλέσουμε μέχρι δέκα φορείς. Εμείς καλέσαμε δεκαπέντε Φορείς οπότε αν ήσασταν εδώ, στην προηγούμενη Συνεδρίαση θα μπορούσατε να το θέσετε στο Προεδρείο και να καλέσουμε κάποιον φορέα της Θεσσαλονίκης. Θέλω να υπενθυμίσω ότι αν θυμάμαι καλά, εσείς καλέσετε δεκαοχτώ ή δεκαεννιά Φορείς. Οπότε εμείς ανταποκριθήκαμε σε κάποιους φορείς που εσείς μας υποδείξατε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ- ΠΡΟΟΔΕΥΤΙΚΗ ΣΥΜΜΑΧΙΑΣ»):** Αν μου επιτρέπετε ένα πολύ σύντομο σχόλιο. Ένα διακριτό εδάφιο του εν λόγω νομοσχεδίου αφορά το μέλλον της Διεθνούς Εκθέσεως Θεσσαλονίκης για την εν λόγω Ανάπλαση. Θεωρώ αδιανόητο να μην υπάρχει εκπροσώπηση σε επίπεδο κοινωνικών εταίρων τοποθέτησης, σήμερα σε αυτή τη Συνεδρίαση γύρω από το ζήτημα της ΔΕΘ. Εμείς ζητήσαμε τρεις διαφορετικούς φορείς που άπτονται της εν λόγω Ανάπλασης. Δεν λέμε και για τους τρεις έστω ένας το ό,τι απουσιάζει καθολικά, δεκαπέντε βλέπω έχετε εδώ, δεκαπέντε ούτε ένας φορέας.

Ο Δήμος Θεσσαλονίκης έβγαλε ανακοίνωση πριν από λίγο διαμαρτυρόμενος για το εν λόγω νομοσχέδιο. Η Κίνηση Πολιτών που αφορά την ανάπλαση της ΔΕΘ επίσης. Είναι λίγο παράδοξο, οξύμωρο και νομίζω και βαθύτατα αντικοινοβουλευτικό. Είναι κομβικό ζήτημα, δεν είναι μια τροπολογία, είναι σοβαρό σκέλος του συγκεκριμένου νομοσχεδίου.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής)**: Επαναλαμβάνω ότι τα Κόμματα είχαν υποδείξει 34 φορείς και εμείς επιλέξαμε αυτούς. Εάν κάποιος φορέας ήθελε, μπορούσε να μας ενημερώσει μέσω εκπροσώπων ή μέσα από εσάς και να καλέσουμε και τον φορέα που λέτε εσείς. Δεν είχαμε κανένα πρόβλημα. Μπορούν, επίσης, να στείλουν κάποιο υπόμνημα εάν θέλουν.

Τον λόγο έχει ο κύριος Βορύλλας, Ειδικός Αγορητής της Κοινοβουλευτικής Ομάδας ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ».

**ΑΝΔΡΕΑΣ ΒΟΡΥΛΛΑΣ ( Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)**: Ευχαριστώ, κύριε Πρόεδρε.

Ευχαριστώ με τη σειρά μου τους φορείς για την ενημέρωση.

Μια ερώτηση θέλω να κάνω στον κύριο Καραγεωργόπουλο της ΜΟΔ Α.Ε. Θα ήθελα να επισημάνετε τις προτάσεις του Συλλόγου σας για βελτιώσεις του νομοσχεδίου. Έχουμε ακούσει τις απόψεις σας, αλλά θέλω να επισημάνετε συγκεκριμένα.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής)**: Ευχαριστούμε πολύ, κύριε Βορύλλα.

Τον λόγο έχει ο κύριος Καζαμίας, Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»:** Ευχαριστώ, κύριε Πρόεδρε.

Θα ήθελα και εγώ με τη σειρά μου να ευχαριστήσω τους εκπροσώπους των φορέων που παραβρέθηκαν στη συνεδρίαση. Έχω ερωτήσεις προς τέσσερις εκπροσώπους φορέων.

Θα ξεκινήσω με τον κύριο Καραγεωργόπουλο, ο οποίος είναι ο Πρόεδρος του Πανελλήνιου Συλλόγου Εργαζομένων ΜΟΔ Αναπτυξιακών Προγραμμάτων. Μας ανέλυσε αρκετά εκτεταμένα τα ζητήματα, τα οποία αφορούν τους 1000 εργαζόμενους τους οποίους εκπροσωπεί ο ίδιος και το Σωματείο του. Θα ήθελα, ωστόσο, να ρωτήσω συγκεκριμένα όταν αναφέρθηκε σε φωτογραφικές διατάξεις στο νομοσχέδιο, σε ποιες διατάξεις αναφερόταν, εάν μπορεί να μας ονομάσει τα σχετικά άρθρα και πού βλέπει το φωτογραφικό στοιχείο στα άρθρα αυτά.

Η δεύτερη παρατήρηση που έχω να κάνω, δεν είναι ερώτηση ακριβώς, στο ότι ζήτησε να συμπαρασταθούμε στα αιτήματα του. Τον διαβεβαιώνω ότι του συμπαραστεκόμαστε και σε εκείνον και στο Σύλλογό του και ότι ήμασταν από αυτούς που σας καλέσαμε, κύριε Καραγεωργόπουλε. Θα ήθελα, όμως, να μας ξεκαθαρίσετε, επίσης, όταν μιλάτε για υποστελέχωση τι μέγεθος υποστελέχωσης το Σωματείο σας θεωρεί ότι υπάρχει στους εργαζόμενους της Μονάδας Οργάνωσης Διαχείρισης Αναπτυξιακών Προγραμμάτων. Αυτά για τον κύριο Καραγεωργόπουλο.

Προς τον κύριο Λαμπρινό, Προϊστάμενο της Γενικής Διεύθυνσης Δημοσίων Επενδύσεων του Υπουργείου Οικονομικών, ο οποίος μίλησε και εκείνος για υποστελέχωση και μίλησε, επίσης, για το γεγονός ότι το νομοσχέδιο αντιμετωπίζει ζητήματα, εάν θυμάμαι καλά, στο άρθρο 8 με τις Ομάδες Εργασίας που συστήνει ο Υπουργός - δεν είμαι βέβαιος εάν είναι στο άρθρο 8, πάντως είναι στα πρώτα άρθρα του νομοσχεδίου - και λέει ότι αυτό αντιμετωπίζει το πρόβλημα της υποστελέχωσης. Θα μπορούσε να μας πει πόσο οξύ είναι το πρόβλημα της υποστελέχωσης και για πόσο διάστημα υπάρχει, γιατί αυτό το νομοσχέδιο έρχεται να αντιμετωπίσει προβλήματα, τα οποία υφίστανται στις Υπηρεσίες του Υπουργείου Εθνικής Οικονομίας και στις Υπηρεσίες που διαχειρίζονται το Πρόγραμμα Δημοσίων Επενδύσεων για αρκετά χρόνια. Για πόσο διάστημα υπάρχει αυτή η υποστελέχωση και πόσο οξεία είναι.

Έρχομαι τώρα στον κύριο Κόλλια, ο οποίος είναι εκπρόσωπος του Οικονομικού Επιμελητηρίου. Έχω δύο σημεία σχετικά με την παρουσίαση που μας έκανε. Ο κύριο Κόλλιας αναφέρθηκε - νομίζω ότι ο και ο κύριος Βιλιάρδος έκανε μια παρεμφερή ερώτηση - για το γεγονός ότι υπήρξαν γραφειοκρατία και καθυστερήσεις, τα οποία, είπε, στο παρελθόν οδήγησαν σε αναποτελεσματική απορρόφηση των κονδυλίων. Θα μπορούσε να μας αναφέρει πιο συγκεκριμένα τι καθυστερήσεις υπήρχαν και ποιος ευθύνεται γι’ αυτό, καθώς και για την γραφειοκρατία.

Κλείνοντας, επίσης, την ομιλία του, ο κύριος Κόλλιας είπε, νομίζω, δεικτικά ότι η λήξη της περιόδου του Ταμείου Ανάκαμψης πλησιάζει.

Θα ήθελα να τον ρωτήσω πιστεύει ότι πράγματι ενώ πλησιάζει η λήξη - μένουν 11 μήνες περίπου - θα υπάρξει πρόβλημα πλήρους απορρόφησης των κονδυλίων του Ταμείου Ανάκαμψης ή όχι; Και αν όχι, γιατί το είπε με τόσο χαρακτηριστικό τρόπο και το υπογράμμισε;

Έρχομαι στον κ. Καβαλάκη και θα ήθελα να τον ρωτήσω δύο πράγματα. Το πρώτο σχετίζεται με τις διπλές υπογραφές και το άρθρο 33, στο οποίο, αναφέρθηκε. Αυτό το άρθρο είναι πάρα πολύ σιβυλλικό. Είναι σχεδόν αδύνατο να καταλάβει κανείς ότι αναφέρεται στην κατάργηση μιας υπογραφής που υπάρχει στη διαδικασία. Εν πάση περιπτώσει, νομίζω ήταν διαφωτιστικό το σχόλιο που μας έκανε.

Θα μπορούσε, όμως, να είναι πιο συγκεκριμένος, επειδή ούτε το άρθρο, ούτε η Αιτιολογική Έκθεση ακριβώς εξηγεί ποιανού η υπογραφή καταργείται και γιατί. Θα μπορούσε να μας εξηγήσει ποιανού η δεύτερη υπογραφή καταργείται για να επιταχυνθούν οι διαδικασίες εδώ και κατά πόσο θεωρεί ότι αυτό μπορεί να δημιουργήσει - επειδή αναφέρθηκε και στο ζήτημα της διαφάνειας - ζητήματα διαφάνειας και χρηστής διαχείρισης των κονδυλίων ή όχι. Και αν δεν μπορείτε να έχετε τις επιπτώσεις, γιατί δεν είχε γίνει από καιρό;

Το δεύτερο ερώτημα που έχω να του απευθύνω είναι κατά πόσον θεωρεί ότι η απορρόφηση του 43% των κονδυλίων του Ταμείου Ανάκαμψης, για την οποία μας αναφέρθηκε, κατά πόσο αυτή είναι ικανοποιητική, δεδομένου ότι βρισκόμαστε χρονικά κοντά στο 75% του χρόνου για την ολοκλήρωση του προγράμματος αυτού; Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κ. Πρόεδρε. Να ζητήσω πρώτα από όλα την κατανόηση από όλους τους συναδέλφους της Επιτροπής αλλά και από τους φορείς, γιατί η Εισηγήτρια μας, κυρία Σταρακά, βρίσκεται στην ιδιαίτερη πατρίδα της για πολύ σοβαρή κοινωνική υποχρέωση. Παρακολουθεί τη συνεδρίαση μας, αλλά είναι αδύνατο κάτω από αυτές τις συνθήκες να συμμετάσχει.

Άκουσα και τους φορείς και να να σπεύσω να ευχαριστήσω χωρίς καμία εξαίρεση όλες και όλους είτε για την φυσική τους παρουσία, είτε μέσω διαδικτύου, για όσα μας είπαν. Νομίζω βοηθούν πάρα πολύ στο έργο μας.

Έρχομαι αμέσως τώρα στα ερωτήματα. Να ξεκινήσω από τη ΜΟΔ και τον Πρόεδρο των εργαζομένων. Καταρχάς, να πούμε τώρα εμείς συμφωνούμε ή δεν συμφωνούμε και ότι έχουμε να πούμε θα τα πούμε μετά στη συνεδρίαση με τον Υπουργό. Δεν προβλέπεται κάτι άλλο στη διαδικασία. Σε γενικές γραμμές νομίζω είναι ιδιαιτέρα σημαντικά αυτά που είπατε και θα ζητήσουμε απαντήσεις στη συνέχεια από τον κ. Υπουργό.

Θα ήθελα να μας δώσετε μια εικόνα περίπου και αν δεν μπορείτε τώρα, κατά τη διάρκεια των εργασιών της Επιτροπής μέχρι την άλλη Τετάρτη, ποια είναι η θέση των ποσοτικά και δευτερευόντως ποιοτικά, αν υπάρχουν στοιχεία, της κατανομής του προσωπικού στη διαχείριση των προγραμμάτων. Δηλαδή, είπατε είναι περίπου 1.000 άτομα στη ΜΟΔ. Στις διαχειριστικές αρχές πόσοι είναι; Πόσοι εξ αυτών είναι με συμβάσεις, πόσοι έχουν αορίστου χρόνου, πόσοι είναι με συμβάσεις έργου και πόσοι είναι οι εξωτερικοί συνεργάτες;

Το ερώτημα είναι και για τον κ. Υπουργό, αλλά αυτά θα τα πούμε μετά εμείς σε μια διαδικασία δημοκρατικού διαλόγου μέσα στη Βουλή. Δεν μπορεί να γίνει αυτό το τρίωρο.

Δεν θέλω να καλύψω την Κυβέρνηση, εγώ Αντιπολίτευση είμαι, απλά πολλές φορές παρεξηγούμαστε από τους Φορείς όλοι μας, ότι «μα, δεν είπες στον Υπουργό;», τώρα ρωτάμε αποκλειστικά εσάς. Ζητάμε, λοιπόν, την συνδρομή σας σε αυτό το πράγμα.

Σχετικά με Αναπτυξιακή Τράπεζα, άκουσα με πάρα πολλή προσοχή την κυρία Παπακυρίλλου και δεν μπόρεσα να καταλάβω, από που προκύπτει η ανάγκη να καταργηθεί η υποχρέωση ασφαλιστικής και φορολογικής ενημερότητας, ειδικά για την Αναπτυξιακή Τράπεζα; Δεν μπόρεσα να το καταλάβω από αυτά που μας είπατε. Να μας ξανά επαναλάβετε το άρθρο για μερικά πράγματα και κυρίως μας έχει δημιουργήσει μια απορία και θα θέλαμε τη βοήθειά σας, για ποιο λόγο καθιερώνεται και ακατάσχετο και μάλιστα λέει «και για ποσά που ήδη έχουν κατασχεθεί». Μήπως μπορείτε να μας δώσετε ένα παράδειγμα κατάσχεσης η οποία επιστρέφεται ως αχρεωστήτως μετά από αυτή την διάταξη; Θέλουμε 1-2 παραδείγματα, για να μπούμε και στην ουσία και να καταλάβουμε την, καλώς εννοούμενη, σκοπιμότητα της διάταξης.

Δίνω την καλημέρα μου στην πατρίδα μου και στον Περιφερειάρχη, τον Γιώργο τον Αμανατίδη. Προφανώς συμφωνούμε με την πρόθεση της ΔΕΠΕΠΟΚ, θα τα πούμε και μετά, δεν έχω κάποια ερώτηση φυσικά πάνω σε αυτό.

Επίσης, στον Πρόεδρο του Συνδέσμου Εξαγωγέων, τον κ. Διαμαντίδη, θέλω να υπογραμμίσω κάτι, γιατί υπάρχει μια σύγχυση και στη Θεσσαλονίκη, αλλά και στην Ελλάδα γενικά. Ναι, είναι στο Υπερταμείο το 100% των μετοχών της Έκθεσης, αλλά το Υπερταμείο- το ΕΕΣΥΠ όπως ονομάζεται- έχει μόνο μέτοχο το ελληνικό Δημόσιο. Να πω ένα παράδειγμα. Ο κ. Στάσσης που διοικεί τη ΔΕΗ, στην πράξη και επί της ουσίας, έχει οριστεί από τον Υπουργό Οικονομικών, ο οποίος μέσω του Υπερταμείου έκανε την πρόταση. Δεν αποκλείεται το Δημόσιο δηλαδή, γιατί βλέπω που περνάει ένα σχήμα ότι «Το Υπερταμείο αποφασίζει». Δεν είναι κάτι άλλο το Υπερταμείο. Είναι πολύ μεγάλο εμπόδιο και έχει μπει στην διαχείριση της δημόσιας περιουσίας- το ξέρουμε όλοι μας- αλλά αυτό δεν σημαίνει ότι υπάρχει κάποιος αόρατος από το Υπερταμείο που ζήτησε να βγουν οι Φορείς. Την Βουλή και την Κυβέρνηση αφορά αυτό και μπορεί να το ρυθμίσει διαφορετικά, δεν προκύπτει από κάποιον τρίτο. Αν υπάρχει άλλη άποψη από τον κ. Υπουργό, θα θέλαμε να την ακούσουμε.

Ολοκληρώνω με τα πιο κρίσιμα ερωτήματα που έχω. Το ένα αφορά το Ταμείο Ανάκαμψης, τον κ. Καβαλάκη. Κύριε Καβαλάκη, το πρώτο ερώτημα μας για το Ταμείο Ανάκαμψης είναι γιατί καθυστερεί; Είναι οι γνωστοί λόγοι της ελληνικής γραφειοκρατίας που οδηγούν σε τέτοια απελπιστική καθυστέρηση, στην διοχέτευση πόρων στην πραγματική οικονομία από το Ταμείο Ανάκαμψης; Το ξέρουμε όλοι μας, ότι η απορρόφηση λέει πολλά, αλλά από ένα σημείο και πέρα, δεν λέει και τίποτα. Είναι «παρκαρισμένα» τα λεφτά σε Φορείς του Δημοσίου που εμφανίζονται ως τελικοί δικαιούχοι και κάποια στιγμή πέρυσι θυμάμαι, κύριε πρόεδρε, ήταν γύρω στα 9 δις.. Μπορεί να μας πει αυτή τη στιγμή, από τα λεφτά του Ταμείου Ανάκαμψης, πόσα δισεκατομμύρια είναι «παρκαρισμένα»; Διευκολύνουν γιατί μετατρέπονται σε repos και διευκολύνουν την διαχείριση του χρέους, αλλά δεν είναι σκοπός του Ταμείου Ανάκαμψης αυτός, είναι να μεγαλώσουν τον παρονομαστή και να αποκλιμακωθεί, πολύ υγιέστερα, το δημόσιο χρέος, με πραγματική ανάπτυξη και όχι να είναι «παρκαρισμένα». Δεν λέω ότι γίνεται επίσκοπο, απλά λόγω της καθυστέρησης, γίνονται repos. Μπορεί να μας δώσει στοιχεία ο κ. Καβαλάκης, για το πόσα λεφτά εμφανίζονται ως απορροφηθέντα, αλλά στην πράξη είναι σε εταιρικούς δικαιούχους- που είναι τα υπουργεία τα ίδια- και δεν έχουν περάσει στην υλοποίηση του έργου;

Στον κ. Καβαλάκη να κάνω μια ερώτηση. Την είπε και ο κ. Καζαμίας και ο κ. Βιλιάρδος νομίζω νωρίτερα, θα την επαναλάβω και εγώ, είναι η βασική μας ερώτηση.

Υπάρχει μια διάχυτη ανησυχία, σχεδόν βεβαιότητα, που δεν συνοδεύεται βέβαια από χαρά για κανέναν μας, τουλάχιστον για μας το αντίθετο, το αντίθετο ακριβώς αγωνιούμε γι’ αυτό.

Υπάρχει μια διάχυτη ανησυχία, για το πώς θα κλείσει το Ταμείο Ανάκαμψης, καθώς κλείνει η κλεψύδρα του χρόνου λιγοστεύει και είναι τεράστια τα ποσά που πρέπει να προωθηθούν. Αφήνω τον ουσιαστικό διάλογο του τι θα γίνει μετά το τέλος του Ταμείου Ανάκαμψης. Πραγματικά, πώς ακριβώς θα το καταφέρουμε αυτό;

Ωραία, το να πούμε την αισιοδοξία μας - ωραίο αυτό το καταλαβαίνω, αλλά νομίζω είναι μια καλή αφορμή για μια ουσιαστική ενημέρωση της βουλής. Γιατί θέλω να πω κ. Καβαλάκη, ότι όλες οι πτέρυγες της βουλής αναφέρομαι στην αντιπολίτευση και δεν μιλώ εκ μέρους κανενός παρά μόνο εκ μέρους του ΠΑΣΟΚ, αλλά επειδή τα ίδια φυσικά πρόσωπα είμαστε σε όλες τις επιτροπές και μοιραζόμαστε κοινές θέσεις και οι συνάδελφοί μας από την συμπολίτευση τη Νέα Δημοκρατία, δηλαδή, έχουμε πραγματική ανησυχία. Δεν κινδυνολογούμε, έχουμε πραγματική ανησυχία για την απορρόφηση του τέλους.

Μάλιστα ο κύριος Υπουργός εχτές για να σας διευκολύνω, είπε με νόημα ότι δίνουμε όλο το είναι μας, όλο το βάρος μας, για το σκέλος της επιδότησης, κρατώντας μια μικρή επιφύλαξη ότι το δανειακό σκέλος για τα πολύ χαμηλότοκα δάνεια. Ναι μεν η χώρα θα μου πείτε θέλει το ΠΑΣΟΚ, να δανειστεί και άλλο;

Όχι, δεν είναι ακριβώς αυτό, όταν όμως οι επιχειρήσεις έχουν δάνεια κάτω του 2% που δεν μπορούν να τα βρουν από άλλη πηγή με τέτοιο επιτόκιο, για ποιο λόγο να μην αποροφηθεί και αυτό το ποσό στο 100%;

Νομίζω, είναι ένας κοινός προβληματισμός ολονών, δεν έχει να κάνει με αντιπολιτευτικές χροιές.

Κλείνω, με την κυρία Μαυρογονάτου. Επειδή, είσαστε Προϊσταμένη Διεύθυνσης Στρατηγικού Σχεδιασμού και Συντονισμού Χρηματοδότησης της Εθνικής Υπηρεσίας Εθνικής Αναπτυξιακής Μετάβασης στην πατρίδα μου. Το 67% των πόρων αφορά τη Δυτική Μακεδονία, το υπόλοιπο αφορά τη Μεγαλόπολη το 64%, αφορά τη Μεγαλόπολη και κάποια νησιά.

Υπάρχει, μια παραδοξότητα, στις πραγματικές απορροφήσεις, τα περισσότερα λεφτά μέχρι τώρα είναι σεμινάρια, τα οποία μάλιστα έχουν ξεκινήσει πολύ πριν ξεκινήσει το παραμικρό έργο ή εγκριθήκαν, είναι πάρα πολλά τα λεφτά που δίνουν στα σεμινάρια, σχεδόν όλα γίνονται εξ αποστάσεως και σχεδόν όλα τίθενται σε συγκεκριμένα ΚΕΚ της Αττικής, όλα, το 90%. Στο πεδίο του συντονισμού που έχετε εσείς, δεν σας προβληματίζει;

Δεν μιλάω για δηλώσεις και για το ένα και για το άλλο, μιλάω για πράξη.

Δηλαδή, επιμορφώνουν τον κόσμο και τον καταρτίζουνε επί πραγματικού, όχι επί φανταστικού, είναι και περιζήτητα αυτά τα σεμινάρια για τους ανέργους. Παίρνουν, το χιλιάρικο ναι ωραία, δεν είναι όμως ο σκοπός αυτών των προγραμμάτων ακριβώς να δίνουμε επιδόματα, σχεδόν κάτι σαν επιδόματα ανεργίας, είναι να καταρτίζουνε. Παράδειγμα, το ΔΑΜ θα είναι και το τελευταίο μου ερώτημα αυτό. Το Υπουργείο Αγροτικής Ανάπτυξης, ξεκίνησε τα μικρομεσαία θερμοκήπια, έχει κάνει τη σχετική προκήρυξη, δεν έχει καμία σχέση με το ΔΑΜ αυτό. Όπως ξέρετε καλύτερα από εμένα ότι έχουν εκδηλώσει ενδιαφέρον μεγάλες θερμοκηπιακές μονάδες στη Δυτική Μακεδονία από εκεί θα περάσω και στο τελευταίο ερώτημα, με Υδροπονία και ανανεώσιμες πηγές, κάτι πολύ καινοτόμο, πολύ εξωστρεφές και το θέλουμε πάρα πολύ σαν περιοχή.

Μετά λόγου γνώσεως σας λέω, δεν είστε υποχρεωμένη να το ξέρετε αυτό, ότι ειδικά για αυτό χρειάζεται εκπαίδευση και ειδικά σε αυτούς που θα εργάζονται σ’ αυτό τον τομέα, είναι πολύ δύσκολο πράγμα η υδροπονία. Ακούγεται εύκολο, αλλά είναι πολύ ιδιαίτερο αντικείμενο και δεν έχω υπόψη μου να έχει γίνει κάποιο σεμινάριο γι’ αυτό το πράγμα, ενώ το Πρόγραμμα Αγροτικής Ανάπτυξης προωθεί την υδροπονία σε όλη την Ελλάδα και η σχετική προκήρυξη έγινε σχεδόν πριν ένα χρόνο.

Καλά δεν λέω, λοιπόν, αγαπητοί συνάδελφοι;

Με την κυρία Συρεγγέλα είμασταν μαζί κοινοβουλευτικοί εκπρόσωποι όταν το είχε ανακοινώσει ο κύριος Τσιάρας τότε, θυμάστε και είχαμε επαινέσει την πρωτοβουλία τότε και αυτό είναι ένα παράδειγμα.

Το τελευταίο ερώτημα, είναι το εξής. Θα κάνετε κάτι με το ΠΑΑ, δηλαδή, με το Πρόγραμμα Αγροτικής Ανάπτυξης;

Έχει μείνει από την αρχή απέξω. Στο Υπουργικό Συμβούλιο, είχε ειπωθεί ότι θα συμπεριληφθεί ή έστω θα δοθεί ένα κομμάτι του ΠΑΑ στη διαχείριση του ΔΑΜ, διακριτά για να στηρίξει τον πυλώνα της αγροτοδιατροφής ας πούμε, να μην υπάρχουν θέματα επιλεξιμότητας και όλα αυτά. Ήδη μία επένδυση στη Φλώρινα, σοβαρή, από τον Πρόεδρο του ΣΕΒ μάλιστα, συνάντησε κάποια σοβαρά εμπόδια και δεν ξέρω αν έχουμε κάτι καλύτερο ή κάποιο νεότερο για αυτό το θέμα. Ο ίδιος μάλιστα, μου είπε, ότι θα προχωρήσει, κύριε Υπουργέ. Εμείς, όπως βλέπετε, δείχνουμε ειλικρινές ενδιαφέρον και κυνηγάμε από πίσω όταν ακούμε επενδυτή, γιατί ο τόπος έχει τεράστιο πρόβλημα και συμμετέχουμε στην προσπάθεια για να βγούμε από τη δύσκολη θέση. Θα ήθελα να γνωρίζω, αν γίνεται κάτι σε αυτό.

Σας ευχαριστώ, κύριε Πρόεδρε και συγγνώμη αν μίλησα περισσότερο ή αν είπα λίγα περισσότερα, αλλά είναι σε ένα αντικείμενο που εγώ έχω αφιερώσει τη ζωή μου. Δεν μιλάω για την δυτική Μακεδονία, ΕΣΠΑ και λοιπά, εκπροσωπούσα την αυτοδιοίκηση στη Διαχειριστική Αρχή, Ταμείο Συνοχής και ΕΣΠΑ επί πολλά χρόνια ως Πρόεδρος ΚΕΔ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Σας ευχαριστούμε πολύ, κύριε Κουκουλόπουλε και να ζητήσουμε και συγγνώμη το Προεδρείο, που δεν σας είδαμε όταν ζητήσατε το λόγο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Μην ζητάτε συγνώμη, εγώ ευχαριστώ, διότι, τυπικά θα μπορούσατε να μου πείτε ότι απουσιάζει ο Εισηγητής, τελείωσε, δεν θα μιλήσετε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Όχι, θέλω να ξέρετε και αναφέρομαι σε όλους τους συναδέλφους, ότι σύμφωνα με τον Κανονισμό της Βουλής έχουν το δικαίωμα να ρωτούν τους φορείς και οι Βουλευτές, όχι μόνον οι Εισηγητές και οι Ειδικοί Αγορητές.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Εντάξει, το εκτιμώ αυτό, οπότε όλα καλά.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Μας ανταμείψατε με τα πολλά ερωτήματα.

Περνάμε τώρα στον τρίτο κύκλο, στους εκπροσώπους των φορέων για να απαντήσουν και ξεκινάμε με τον κύριο Κωνσταντίνο Κόλλια, τον Πρόεδρο του Οικονομικού Επιμελητηρίου Ελλάδας. Μας ακούει ο κ. Κόλλλιας; Μάλιστα, μας ακούει.

Κύριε Κόλλια, έχουν γίνει ερωτήσεις από τους συναδέλφους Βουλευτές, οπότε θα πάρετε τον λόγο για να απαντήσετε.

Τον λόγο έχει ο κ. Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδας (ΟΕΕ)):** Ευχαριστώ, κύριε Πρόεδρε.

Να διευκρινίσω και εγώ και να πω το εξής. Στοιχεία καθυστερήσεις έργων, είτε από το Ταμείο Ανάκαμψης και Ανθεκτικότητας, είτε από το ΕΣΠΑ, δεν έχουμε. Ευτυχώς, μάλιστα, εμείς ως φορέας.

Ευτυχώς μάλιστα οι διαδικασίες που προβλέπονται σε σχέση με το Ταμείο Ανάκαμψης και Ανθεκτικότητας, είναι τέτοιες, ούτως ώστε να -γίνεται η μέγιστη, να- δίνεται η μέγιστη δυνατή ταχύτητα για την απορρόφηση των κονδυλίων και ευτυχώς που τότε προβλέφθηκαν αυτά, ούτως ώστε να εφαρμόζονται τώρα.

Αν μιλάμε για καθυστερήσεις, όμως, που έχουν σχέση με τον ν.4412 και τους διεθνείς διαγωνισμούς και αν αυτό εννοούμε γραφειοκρατία, θα πούμε ότι προφανώς και θέλουμε αυτή τη διαδικασία, προφανώς και θέλουμε να είναι όλα με την απαραίτητη διαφάνεια, ακόμα κι αν υπάρχουν καθυστερήσεις. Τον 4412, ούτε θέλουμε, ούτε μπορούμε να τον αποφύγουμε.

Επομένως, οι -ρυθμίσεις που έρχονται σήμερα, οι- περαιτέρω ρυθμίσεις σε σχέση με κάλυψη θεσμικών κενών ούτως ώστε να είναι ακόμα πιο γρήγορη η απορρόφηση των κονδυλίων, αυτό είπαμε εμείς ότι είναι σε θετική κατεύθυνση. Μην ξεχνάμε ότι σε πολλά χρηματοδοτικά εργαλεία στο παρελθόν, υπήρχαν καθυστερήσεις. Ξέρετε ότι ακόμα πληρώνουμε αναπτυξιακούς νόμους, επιχειρήσεις που είχαν ενταχθεί στους αναπτυξιακούς νόμους 20 και πλέον ετών πίσω.

Επίσης, να απαντήσω και στην δεύτερη ερώτηση. Για πρόβλημα απορρόφησης, εμείς δεν έχουμε στοιχεία ως οργανισμός - ως φορέας ό,τι υπάρχει σε σχέση με το κλείσιμο Ταμείο Ανάκαμψης και Ανθετικότητας. Εμείς από την πλευρά μας όπου μπορούμε ως φορέας υλοποίησης προσπαθούμε να κάνουμε τη μέγιστη δυνατή προσπάθεια για να απορροφηθούν πλήρως τα κονδύλια και φαντάζομαι ότι αυτό κάνουν και καλό βέβαια να κάνουν και όλοι οι υπόλοιποι φορείς -οι οποίοι έχουν αναλάβει- υλοποίησης έργων του Ταμείου Ανάκαμψης και Ανθετικότητας, με στόχο να μην χαθεί ούτε ένα ευρώ από εκεί.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Κόλλια.

Κύριε Κουκουλόπουλε, κάνατε κάποια ερώτηση στον κύριο Διαμαντίδη;

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ενημέρωσα επί τη ευκαιρία -και μάλιστα στη συνέχεια μπορούμε να το συζητήσουμε αυτό, αν υπάρχει άλλη άποψη από τον Υπουργό-δεν νομίζω ότι μας πίεσε το Υπερταμείο. Είναι νομοθετική πρωτοβουλία της κυβέρνησης να καταργήσει τους φορείς. Γιατί περνάει μια εικόνα ότι μας το επέβαλαν.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Τον λόγο έχει ο κ. Καραγεωργόπουλος, Πρόεδρος του Πανελλήνιου Συλλόγου Εργαζομένων στη Μονάδα Οργάνωσης της Διαχείρισης Αναπτυξιακών Προγραμμάτων, ΜΟΔ.

**ΝΙΚΟΛΑΟΣ ΚΑΡΑΓΕΩΡΓΟΠΟΥΛΟΣ (Πρόεδρος του Πανελλήνιου Συλλόγου Εργαζομένων στη Μονάδα Οργάνωσης της Διαχείρισης Αναπτυξιακών Προγραμμάτων, ΜΟΔ. Α.Ε.):** Ευχαριστούμε.

Μας τέθηκαν κάποια ερωτήματα και από τον κ. Μαμουλάκη και από τον κ. Κουκουλόπουλο.

Καταρχάς, το πρώτο κομμάτι έχει να κάνει με τις προσλήψεις. Εμείς το θέσαμε και στην παρέμβασή μας σήμερα, το έχουμε θέσει και ως υπόμνημα. Το ξέρουμε εδώ και μια πενταετία περίπου, είναι και μια πρόταση της Ευρωπαϊκής Επιτροπής. Το έχουμε καταδείξει με τοποθετήσεις στις επιτροπές παρακολούθησης. Είναι ένα ακανθώδες θέμα, το οποίο πρέπει κάποια στιγμή να επιλυθεί.

Από ένα σημείο και μετά επιλέχθηκαν 199 θέσεις στελέχωσης σε όλη την Ελλάδα και θα απαντήσουμε κιόλας και θα πούμε για το πώς στελεχώνονται οι ειδικές υπηρεσίες, τι υποστελέχωση υπάρχει και πώς αυτή διαρθρώνεται μεταξύ εργαζομένων της ΜΟΔ και δημοσίων υπαλλήλων. Γιατί στο σύστημα του ΕΣΠΑ δεν είναι σε όλες τις ειδικές υπηρεσίες και στις διαχειριστικές αρχές εργαζόμενοι της ΜΟΔ, είναι και εργαζόμενοι από τον δημόσιο και τον ευρύτερο δημόσιο τομέα.

Επομένως, το πρώτο πράγμα είναι ότι εμείς αυτό το έχουμε καταδείξει πάρα πολλές φορές. Ξαναλέω, εδώ και μια πενταετία περιμένουμε αυτές τις προσλήψεις και δεν έρχονται. Το έχουν καταδείξει οι προϊστάμενοι των ειδικών υπηρεσιών, το έχει καταδείξει η Ευρωπαϊκή Επιτροπή, οι προϊστάμενοι των Περιφερειών.

Εγκρίθησαν λοιπόν, αυτές οι 199 θέσεις. Εμείς θα θέλαμε περισσότερες και σε συνεννόηση και με τη διοίκηση της ΜΟΔ και παλιότερα και τώρα. Περισσότερες γιατί οι ανάγκες είναι μεγαλύτερες, διότι και ηλικιακά το στελεχιακό δυναμικό μεγαλώνει, κάποιοι συνταξιοδοτούνται, επομένως, οι ανάγκες είναι πολύ περισσότερες κ.λπ..

Περιμέναμε 70 αρχικά θέσεις μέσω ΑΣΕΠ, οι οποίες θα ήταν το πρώτο «κύμα», τέλος πάντων, στελέχωσης, που ούτε αυτό έχει συμβεί μέχρι τώρα. Έχουν κινηθεί κάποιες διαδικασίες, ακόμα και σήμερα που μιλάμε κι ενώ οι υπηρεσίες περιμένουν, δεν έχει ξεκινήσει ακόμα η διαδικασία.

Επομένως, το κομμάτι της στελέχωσης και των προσλήψεων είναι αυτό που σας λέμε τώρα, εδώ και μια πενταετία. Εμείς έχουμε υποβάλει υπομνήματα και στον προηγούμενο Υπουργό, στον κ. Γεωργιάδη και στον τωρινό κ.λπ..

Αυτό έρχεται και κουμπώνει με αυτό που εμείς καταδείξαμε πριν στην παρέμβασή μας, δηλαδή, την προσπάθεια αθρόας συμμετοχής στο σύστημα δημοσίων υπαλλήλων χωρίς καμία διαγωνιστική διαδικασία και χωρίς καμία αξιολόγηση. Διότι η πολιτική ηγεσία η οποία έχει την ευθύνη λέει, ότι δεν έχει έρθει κόσμος, χρειαζόμαστε κόσμο, έχουμε ανάγκες. Δεν θα πληρώσουμε όμως τις ανάγκες με αδιαφάνεια. Αυτή είναι η διαφορά κι αυτό εμείς καταδείξαμε. Δεν μπορεί να εισέρχονται στο σύστημα χωρίς καμία διαδικασία επειδή έχουμε ανάγκες.

Έπρεπε λοιπόν, οι προσλήψεις να έχουν προχωρήσει. Έπρεπε η διαδικασία των προϊσταμένων, των θέσεων ευθύνης, να έχει προχωρήσει, που έχει λήξει από το 2023. Αυτό ήταν το ένα κομμάτι.

Να θυμίσω επίσης, ότι όλα αυτά τα κενά είναι καταγεγραμμένα και δεν είναι καταγεγραμμένα μόνο από εμάς. Είναι καταγεγραμμένα από τους προϊσταμένους, το ξέρει η Γενική Γραμματέας, το ξέρει φαντάζομαι και ο Υπουργός, από τις επιτροπές. Στις πρόσφατες επιτροπές παρακολούθησης όλοι οι προϊστάμενοι κατέδειξαν αυτό το θέμα, ότι έχουμε προβλήματα υποστελέχωσης.

Να σας πω κιόλας, επειδή είπαμε πριν, τι κάνουμε και πώς λειτουργούμε ως Σύλλογος. Εμείς είμαστε ξαναείπα η ραχοκοκαλιά του συστήματος, παρότι δεν είμαστε το αποκλειστικό σύστημα, διότι υπάρχουν και δημόσιοι υπάλληλοι. Απλώς η τεχνογνωσία και τα υψηλά προσόντα τα δικά μας, διαχρονικά από τη σύστασή της ΜΟΔ και μετά, είναι πάρα πολύ σημαντικά. Επομένως, αυτή η διαδικασία που λέμε, μιλάμε τώρα και για τις βελτιώσεις που άκουσα και πριν, τι έχουμε βελτιώσει, τι μπορούμε να βελτιώσουμε σε αυτό το νομοσχέδιο. Καταρχάς τις βελτιώσεις και τις προτάσεις μας τις βάλαμε και μέσα στη διαβούλευση.

Παρόλα αυτά πρέπει να πω το εξής ότι όταν δεν συμμετέχεις σε μια διαβούλευση, είναι αυτό που είπαμε και πριν, όταν δεν σου έρχεται ένα νομοσχέδιο, ως όφειλε η Πολιτική Ηγεσία, να μας το δώσει έγκαιρα έτσι ούτως ώστε να τοποθετηθούμε έγκυρα και υπεύθυνα, όπως έχουμε κάνει πάντα, σε όλα τα νομοσχέδια μέχρι τώρα, με οποιαδήποτε Πολιτική Ηγεσία, έτσι ώστε να «μπούμε» σε μια διαδικασία, εμείς κοιτάζουμε βεβαίως το εργασιακό κομμάτι και είναι προφανές αυτό, γι’ αυτό είπαμε κάποια πράγματα, τα οποία αφορούν εμάς, τους εργαζόμενους της ΜΟΔ και το ευρύτερο Σύστημα. Αλλά, η διαδικασία όμως, που είχε ακολουθηθεί, δεν ήταν αυτή που έπρεπε. Αυτό νομίζω, είναι το πιο σημαντικό και αυτό μας απέτρεψε από το να κάνουμε ακόμα πιο ενδελεχείς και πιο εποικοδομητικές προτάσεις. Γιατί αυτό γινόταν πάντα. Πρέπει να πω.

Αυτά, δεν ξέρω αν ξεχάσει κάτι;

Και κάτι τελευταίο, επειδή ειπώθηκε κιόλας, με τις «φωτογραφικές», ναι, μου το θύμισε ο συνάδελφος τώρα. Διαφαίνεται ότι υπάρχουν κάποιες «φωτογραφικές» ρυθμίσεις για προσλήψεις νομικών, οι οποίοι θα πάνε μέσω της ΜΟΔ, στο Υπουργείο Εθνικής Οικονομίας και Οικονομικών. Αυτό το κομμάτι λοιπόν, αυτό το κομμάτι. Κοιτάξτε οι ειδικότητες που έχουν ζητηθεί σε ό,τι αφορά τις προσλήψεις, είναι συγκεκριμένες. Πρόσφατα, μιλώντας και με τον Πρόεδρο της ΜΟΔ, μου είπε ότι υπάρχει μια δυσκολία ειδικοτήτων. Γι’ αυτό έχει καθυστερήσει λίγο ακόμα, περαιτέρω η διαδικασία και μέσω του ΑΣΕΠ. Κυρίως αυτό που προσπαθεί να προσλάβει η ΜΟΔ είναι μηχανικοί, είναι νομικοί, είναι οικονομολόγοι, είναι ανθρωπιστικών επιστημών κ.λπ..

Φαίνεται όμως, ότι αυτή, μια τυπική διαδικασία ότι πάει να γίνει, γι’ αυτό εμείς λέμε και προληπτικά, αν θέλετε, ότι αυτές, αυτό το κομμάτι, που είτε «φωτογραφίζει» δημοσίους υπαλλήλους, που έρχονται κατευθείαν, χωρίς καμία διαδικασία, είτε «φωτογραφίζει» ειδικότητες, πρέπει να εκλείψει. Αυτό, είναι πολύ ξεκάθαρο, νομίζω. Ευχαριστούμε πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Καραγεωργόπουλο και θέλω να υπενθυμίσω ότι τα νομοσχέδια, ξέρετε πάρα πολύ καλά ότι είναι στη διαβούλευση τουλάχιστον δεκαπέντε μέρες. Οπότε οι ενδιαφερόμενοι ενημερώνονται.

**ΝΙΚΟΣ ΚΑΡΑΓΕΩΡΓΟΠΟΥΛΟΣ (Προέδρος του Πανελλήνιου Συλλόγου Εργαζομένων στη Μονάδα Οργάνωσης της Διαχείρισης Αναπτυξιακών Προγραμμάτων (ΜΟΔ. Α.Ε.)):** Κύριε Πρόεδρε.Ναι, το γνωρίζουμε, απλώς εμείς έχουμε ζητήσει, σας το είπα από την αρχή, εδώ και ένα χρόνο, από το αρμόδιο υπουργείο και από τη Γενική Γραμματέα και από τον Υπουργό το κείμενο στη διαβούλευση. Σας θυμίζω ότι όλους τους προηγούμενους νόμους, τους «Αναπτυξιακούς», και του Υπουργείου Οικονομίας και οικονομικών, προτού εισαχθεί στη διαβούλευση, όπως πολύ σωστά λέτε, στις δεκαπέντε ημέρες, εμείς το είδαμε τις τελευταίες δεκαπέντε μέρες. Οφείλαμε, έτσι, από άποψη, πως να σας πω τώρα, συνεννόησης και σεβασμού και θεσμικά, να το έχουμε πάρει, να το έχουμε δει, να τοποθετηθούμε. Ευχαριστούμε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε πολύ.

Τον λόγο έχει η κυρία Ισμήνη Παπακυρίλλου, Διευθύνουσα Σύμβουλος της Ελληνικής Αναπτυξιακής Τράπεζας Α.Ε.

**ΙΣΜΗΝΗ ΠΑΠΑΚΥΡΙΛΛΟΥ (Διευθύνουσα Σύμβουλος της Ελληνικής Αναπτυξιακής Τράπεζας Α.Ε.):** Σας ευχαριστώ.

Υπήρχαν δύο ερωτήσεις που αφορούν την Ελληνική Αναπτυξιακή Τράπεζα και το άρθρο 20. Να εξηγήσω λίγο ότι η Ελληνική Αναπτυξιακή Τράπεζα, η βασική της δραστηριότητα, είναι να διαχειρίζεται Χρηματοδοτικά Εργαλεία μέσω αυτό που λέμε Ταμεία, τα οποία χρησιμοποιούν, είτε Ενωσιακούς, είτε Δημόσιους Πόρους.

Τα συγκεκριμένα Ταμεία, διέπονται από πολύ συγκεκριμένες διαδικασίες, μία από αυτές, είναι οι έλεγχοι που γίνονται, από τα αρμόδια όργανα και στην προηγούμενη τοποθέτηση, αναφερθήκαμε λίγο στους ελέγχους που γίνονται από την Ε.Δ.ΕΛ..

Εκεί έχει δημιουργηθεί μια σημαντική δυσλειτουργία, με την έννοια ότι γίνεται μια δημοσιονομική προσαρμογή, για παράδειγμα από την Ε.Δ.ΕΛ. και βγαίνει μία απόφαση, την οποία εμείς ως Αναπτυξιακή Τράπεζα, μπορούμε και είναι μέρος της διαδικασίας, να την προσβάλλουμε ενώπιον του Ελεγκτικού Συνεδρίου και να περιμένουμε την απόφασή του.

Το πρόβλημα, έγκειται στο ότι η Ε.Δ.ΕΛ., βεβαιώνει τα συγκεκριμένα ποσά, τα συνολικά ποσά, χωρίς να έχει βγει ακόμη απόφαση του Ελεγκτικού Συνεδρίου και άρα εμείς είμαστε σε μια δυσχερή θέση όσον αφορά τη φορολογική ενημερότητα, γιατί δεν μπορούμε να λειτουργήσουμε.

Και είχαμε και ένα περιστατικό και, γι’ αυτό υπάρχει και αυτή η συζήτηση στο δεύτερο άρθρο περί του ακατάσχετου, που βγήκε και μια απόφαση κατάσχεσης.

Άρα πραγματικά εδώ, το συγκεκριμένο άρθρο, έρχεται να λύσει μια δυσλειτουργία και είναι και πάρα πολύ συγκεκριμένο. Αφορά, καθαρά, τη δραστηριότητα και την πληρωμή ποσών από το Δημόσιο που αφορούν τα Ταμεία, τα οποία διαχειριζόμαστε.

Είναι μία, έτσι, αρκετά συγκεκριμένη διαδικασία, είμαστε στη διάθεσή σας, αν θέλετε περισσότερες πληροφορίες, για το τι έχει γίνει στο παρελθόν, αλλά, θεωρούμε ότι είναι καίριο, στο να μπορέσει να λειτουργήσει η Ελληνική Αναπτυξιακή Τράπεζα, όπως ξέρετε και για τη μικρομεσαία επιχειρηματικότητα, τα Ταμεία της είναι εξαιρετικά σημαντικά, αλλά και τα Προγράμματα Κοινωνικού Χαρακτήρα, που «τρέχουν» τώρα, για παράδειγμα, το Πρόγραμμα «Σπίτι μου-2», από Πόρους του Ταμείου Ανάκαμψης και άρα, δεν θέλουμε να υπάρχει η οποιαδήποτε καθυστέρηση. Ελπίζω αυτό να σας κάλυψε, σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε την κυρία Παπακυρίλλου.

Τον λόγο έχει ο κ. Παναγιώτης Λαμπρινός, Προϊστάμενος της Γενικής Διεύθυνσης Δημοσίων Επενδύσεων του Υπουργείου Οικονομικών.

**ΛΑΜΠΡΙΝΟΣ ΠΑΝΑΓΙΩΤΗΣ (Προϊστάμενος της Γενικής Διεύθυνσης Δημοσίων Επενδύσεων του Υπουργείου Οικονομικών):** Ευχαριστώ κ. Πρόεδρε.

Καταρχάς για το θέμα της υποστελέχωσης θα ήθελα πολύ συνοπτικά να κάνω τρεις επισημάνσεις. Το θέμα υποστελέχωσης είναι μια διαχρονική παρατήρηση που συμβαίνει και επιτρέψτε μου να πω μετά από 30 χρόνια στη στενή δημόσια διοίκηση -και μάλιστα έτυχε να είμαι στον τομέα των επενδύσεων όλα αυτά τα χρόνια- λίγες φορές θεωρούσα ότι είχα το κατάλληλο προσωπικό έτσι ώστε να μπορέσουμε να δουλέψουμε πάνω σε αυτά τα θέματα που απαιτούνταν μέσα από τις αρμοδιότητες και τα καθήκοντά μας. Βέβαια, από κει και πέρα σίγουρα είναι μια μεγάλη συζήτηση για το θέμα της υποστελέχωσης. Με όποια υπηρεσία και να μιλήσει κανείς ή τουλάχιστον για τις δημόσιες υπηρεσίες που γνωρίζω εγώ αναδεικνύει αυτό το ζήτημα. Είναι θέματα προσλήψεων, θέματα κινητικότητας, θέμα ελκυστικότητας της κάθε υπηρεσίας γιατί μπορεί να έχετε επικινδυνότητα ή μετά από κάποιο διάστημα να αποχωρεί, αμοιβές, είδος αντικειμένου, συνθήκες εργασίας. Άρα, λοιπόν, είναι μια σύνθετη διαδικασία που νομίζω τώρα πια ότι αναδεικνύεται σε αυτή τη θέση που έπρεπε να είναι πάντα δημόσια διοίκηση γιατί καταλαβαίνει κανείς ότι μέσα από τη δημόσια διοίκηση μπορεί να υλοποιούνται όλα τα προγράμματα και εδώ που συζητάμε τα επενδυτικά.

Μια δεύτερη παρατήρηση ότι παρά την όποια υποστελέχωση υπάρχει σε υπηρεσία -και στη δική μας υπηρεσία- είναι γεγονός ότι με τις ώρες που δουλεύουμε και οτιδήποτε γίνεται πάντα το ΠΔΕ θα υλοποιηθεί στην ώρα του και θα χρηματοδοτηθεί στην ώρα του. Αυτό επαφίεται στα στελέχη που ακριβώς έχουν και τη φιλοδοξία και τα θετικά χαρακτηριστικά για να μπορέσουν να ανταποκριθούν έτσι ώστε πάντα στο τέλος του έτους να γνωρίζουμε όλοι ότι το ΠΔΕ ολοκληρώθηκε και υλοποιήθηκε όπως έπρεπε και σε αυτό είναι μάρτυρες όλοι οι φορείς που εμπλεκόμαστε μαζί τους είτε τα υπουργεία είτε είναι περιφέρειες. Επίσης, θα έλεγα για τη διάταξη ότι πολλές φορές οι υπηρεσίες έχοντας αυτό ως δεδομένο θέλοντας να μεγιστοποιήσουν το όφελος και τη δουλειά τους προσπαθούν με κάποιους έμμεσους τρόπους για να μπορέσουν να στηρίξουν αυτό το έργο. Φυσικά μία από αυτά είναι και αυτή η διάταξη την οποία έχουμε που αφορά κάποιες ομάδες εργασίας, οι οποίες θα συσταθούν ως Κανονιστική Απόφαση από τον Υπουργό και μετά οι ίδιες οι Περιφέρειες και τα ίδια τα Υπουργεία θα στελεχώσουν αυτές τις αποφάσεις για να μπορέσουν να τους βοηθήσουν γιατί όπως είπαμε και πριν αυτή τη στιγμή το ΕΣΠΑ βρίσκεται σε μια πολύ απαιτητική κατάσταση. Ολοκληρώνεται το πρώτο πρόγραμμα, η πενταετία και ετοιμάζεται και το δεύτερο. Οπότε καταλαβαίνουμε όλοι τι ανάγκες χρειάζονται σε πρόσωπα που πράγματι θα ήταν μια ιδανική κατάσταση να είχαμε περισσότερο κατάλληλο προσωπικό. Ωστόσο, όμως, ερχόμαστε με αυτές τις εμβόλιμες διατάξεις να μπορέσουμε να βοηθήσουμε τη δουλειά μας που όπως είπα και πριν είναι δεδομένη και ότι είναι να γίνει θα γίνει σίγουρα ακριβώς από την υπηρεσία μας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Λαμπρινό και θα συνεχίσουμε με τον κ. Νικόλαο Σέργη, Προϊστάμενο της Μονάδας Συμπράξεων Δημοσίου και Ιδιωτικού Τομέα.

**ΝΙΚΟΛΑΟΣ ΣΕΡΓΗΣ (Προϊστάμενος της Μονάδας Συμπράξεων Δημοσίου και Ιδιωτικού Τομέα):** Ευχαριστώ κ.Πρόεδρε.

Εμείς είχαμε μια ερώτηση νομίζω που αφορούσε το Άρθρο 4 του νομοσχεδίου. Υπάρχει ένα συγκεκριμένο νομικό πλαίσιο, το οποίο καθορίζει με συγκεκριμένες διατάξεις κάποια χορήγηση επιπλέον ανταμοιβής ανάλογα με τον στόχο που έχει ο κάθε φορέας είτε αυτός στόχος λέγεται απορρόφηση πόρων Ταμείου Ανάκαμψης είτε λέγεται απορρόφηση πόρων του ΕΣΠΑ είτε το Εθνικό Σχέδιο Δράσης ενεργοποιούνται συγκεκριμένα άρθρα, στα οποία οι υπάλληλοι κάθε υπηρεσίας του επιτυγχάνουν τον στόχο τους μπορούν να λαμβάνουν μια επιπλέον ανταμοιβή. Αυτό που εμείς ζητάμε στην πραγματικότητα είναι η συμπερίληψη της μονάδας και των υπαλλήλων της και στο Άρθρο που αφορά την απορρόφηση πόρων του ΕΣΠΑ. Εδώ να προσθέσω ότι επειδή τίθεται το θέμα -νομίζω ο κύριος Λαμπρινός το ανέφερε προηγουμένως- δεν μιλάμε για συμπληρωματικές στην πραγματικότητα διατάξεις, μιλάμε για τα 3, 4 άρθρα τα οποία αναφέρουν κάποιες πρόσθετες αμοιβές ανάλογα με την επίτευξη στόχων δεν μπορούν να συνδυαστούν ή το ένα θα πάρεις ή το άλλο θα πάρεις ή το τρίτο. Οπότε δεν λέμε για κάτι επιπρόσθετο από αυτά τα οποία ήδη προβλέπονται. Απλώς εμείς προτείνουμε από την άποψη ότι η συγκεκριμένη μονάδα, η μονάδα ΣΔΙΤ, χρησιμοποιεί πόρους από αναπτυξιακά προγράμματα και από το ΕΣΠΑ και δυνητική προσθήκη και ένταξη κάποιων υπαλλήλων σε αυτά -αν επιτευχθούν οι στόχοι- να μπορεί να γίνει. Τώρα αν έχει παρθεί από κάποιο άλλο στόχο εννοείται πως δεν μπορούμε να πάρουμε και από αυτόν. Άρα, είναι κάτι καθαρά συμπληρωματικό.

Το δεύτερο νομίζω -αν θυμάμαι καλά- ρωτηθήκαμε αν υπάρχουν κάποια εξαιρέσιμα τα οποία λαμβάνουν αυτή τη στιγμή οι υπάλληλοι της μονάδας. Η απάντηση είναι όχι. Δεν υπάρχει κάτι σε επίπεδο εξαιρέσιμων αμοιβών το οποίο λαμβάνουμε αυτοί οι επτά άνθρωποι οι οποίοι είμαστε στη μονάδα ΣΔΙΤ και γενικότερα πλην του μπόνους αυτού του στόχου που αφορά αυτή τη στιγμή πόρους του Ταμείου Ανάκαμψης που είναι ένα άλλο άρθρο, το οποίο συζητάμε, δεν υπάρχει κάποια επιπρόσθετη αμοιβή η οποία λαμβάνουμε αυτή τη στιγμή που να γνωρίζω τουλάχιστον εγώ που να λαμβάνουμε αυτή τη στιγμή στην μονάδα.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** **Ευχαριστούμε τον κύριο Σέργη.**

**Τον λόγο έχει ο κ. Καβαλάκης.**

**ΟΡΕΣΤΗΣ ΚΑΒΑΛΑΚΗΣ(Διοικητή της Ειδικής Υπηρεσίας Συντονισμού του Ταμείου Ανάκαμψης): Λοιπόν, κατ’ αρχάς αναφορικά με τα θέματα της εκταμίευσης σε σχέση με τον ρυθμό απορρόφησης να πούμε ότι μέχρι στιγμής ναι, είμαστε ικανοποιημένοι από το ρυθμό απορρόφησης. Είναι πολύ σημαντικό να πούμε ότι η απορρόφηση ακολουθεί το χαρακτήρα του προγράμματος. Το πρόγραμμα είναι πολύ οπισθοβαρές που σημαίνει ότι στο τέλος του, υλοποιούνται όλα τα έργα, άρα, η απορρόφηση ουσιαστικά ακολουθεί την υλοποίηση των προγραμμάτων. Είναι λογικό, η εκταμίευση από την Επιτροπή να είναι μεγαλύτερη, καθώς όμως τα έργα υλοποιούνται και με το χρόνο που υλοποιούνται απορροφούνται αναλόγως. Οπότε, μέχρι στιγμής μπορούμε να πούμε ότι είμαστε ικανοποιημένοι με τους ρυθμούς απορρόφησης, οι οποίοι αναμένεται να ενταθούν όσο οδεύουμε προς το τέλος του προγράμματος με πολύ μεγάλους ρυθμούς.**

**Αναφορικά τώρα με το θέμα του άρθρου 33, για το θέμα της υπογραφής των υπογραφών που είπαμε εδώ είναι ένα πολύ σημαντικό άρθρο το οποίο ακριβώς είναι προς επιτάχυνση των διαδικασιών και μείωση της γραφειοκρατίας. Δηλαδή, κατά την ισχύουσα διαδικασία ο αρμόδιος για το ΤΑΑ Υπουργός δίνει δια υπογραφής του σύμφωνη γνώμη για την αύξηση των ετήσιων πιστώσεων του ΠΔΕ των φορέων για την υλοποίηση των έργων τους. Στη συνέχεια ο αρμόδιος Υπουργός για το ΠΔΕ ξανά δίνει σύμφωνη γνώμη για το ίδιο αίτημα στο πλαίσιο του θεσμικού πλαισίου του ΠΔΕ. Τώρα μιλάμε για τον ίδιο Υπουργό άρα, καταργείται η μια γνώμη του Υπουργού, γιατί στην ουσία οι πιστώσεις είναι αρμοδιότητα του Υπουργού. Άρα, καταργούμε τη μια διαδικασία το κάνουμε τώρα που βλέπουμε ότι δεν θέλουμε να καθυστερήσουμε ούτε μια μέρα από τις πληρωμές. Οι πληρωμές είναι πάρα πολλές, έρχονται και ούτε μια μέρα δεν πρέπει να καθυστερήσουμε. Οπότε καταργούμε το ένα. Δεν έχει καμία σχέση με ζητήματα διαφάνειας. Τα ζητήματα διαφάνειας που είπαμε αφορούν άλλη διάταξη. Αφορούν, τη διάταξη της επικοινωνίας και της ενημέρωσης των έργων του Ταμείου Ανάκαμψης και αυτό θέλουμε να κάνουμε το οποίο το ενισχύουμε έτσι κατ επιταγή του κανονισμού και των υποχρεώσεων που μας έχει θέσει η Ευρωπαϊκή Επιτροπή προς τα κράτη- μέλη για τη διαφάνεια, για την ενημέρωση των πολιτών για τα έργα του Ταμείου.**

**Τώρα αναφορικά με το κλείσιμο. Το κλείσιμο του Ταμείου αυτή τη στιγμή προχωράει κανονικά και θέλω να σας πω ότι είμαστε σε συνεχή συζήτηση, εξέταση και συνεννόηση με την Ευρωπαϊκή Επιτροπή. Μέχρι στιγμής πάμε πάρα πολύ καλά, έχουμε έξι αιτήματα πληρωμής και πιστεύω ότι το έκτο θα ολοκληρωθεί πολύ σύντομα. Είναι θετική η αξιολόγηση από την Ευρωπαϊκή Επιτροπή. Ετοιμαζόμαστε να καταθέσουμε το Νοέμβριο το έβδομο αίτημα πληρωμής και πάμε μετά για 8ο και 9ο το 2026. Ναι, είναι μια άσκηση δύσκολη. Είναι μία άσκηση δύσκολη όχι μόνο για την Ελλάδα. Είναι μια άσκηση δύσκολη για όλη την Ευρώπη να μπορέσει να κλείσει το μεγαλύτερο χρηματοδοτικό εργαλείο μέσα σε αυτό το χρονικό διάγραμμα.**

**Εμείς, είμαστε από τους πρώτους πετυχαίνουμε μέχρι στιγμής όλους τους στόχους μας και έχουμε εμπιστοσύνη και τέτοια σχέση με την Ευρωπαϊκή Επιτροπή που προληπτικά και από πριν οτιδήποτε βρούμε στο δρόμο μας το οποίο έχει θέμα προσπαθούμε να το λύσουμε . Άρα ναι, είμαστε αισιόδοξοι ότι θα πετύχουμε όλους μας τους στόχους.**

**Όσον αφορά τώρα, αυτό που είπε ο κ. Κουκουλόπουλος για το παρκάρισμα. Να πούμε πλέον ότι το Ταμείο, επειδή έχει στενά χρονοδιαγράμματα, η έννοια του παρκαρίσματος δεν είναι ότι βάζουμε κάποια λεφτά και θα τελειώσουνε. Εδώ μιλάμε, βάζουμε προκαταβολή χρημάτων για ένα έργο και για να ξαναβάλουμε χρήματα σε αυτό το έργο πρέπει να έχει φαγωθεί τουλάχιστον το 70- 80%. Ενδεικτικά, το τέλος του 24 πάνω από το 70% ήταν στην αγορά και αυτή τη στιγμή δηλαδή, δεν υπάρχει η έννοια του παρκαρίσματος για να τρέξει το έργο. Βάζουμε προκαταβολή στο έργο και όταν θα τελειώσουν τα λεφτά μέσα στο έτος, για το επόμενο έτος, ξαναβάζουμε. Αυτή είναι η διαδικασία που ακολουθείται.**

**Ευχαριστώ.**

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Ορέστη Καβαλάκη. Τον λόγο έχει η κύρια Αλεξάνδρα Μαυρογονάτου, Προϊσταμένη Διεύθυνσης Στρατηγικού Σχεδιασμού και Συντονισμού Χρηματοδότησης της Ειδικής Υπηρεσίας Δίκαιης Αναπτυξιακής Μετάβασης.

**ΑΛΕΞΑΝΔΡΑ ΜΑΥΡΟΓΟΝΑΤΟΥ (Προϊσταμένη Διεύθυνσης Στρατηγικού Σχεδιασμού και Συντονισμού Χρηματοδότησης της Ειδικής Υπηρεσίας Δίκαιης Αναπτυξιακής Μετάβασης):** Σας ευχαριστώ, κύριε Πρόεδρε.Κύριε Πρόεδρε, νομίζω ότι είμαστε μοναδικός φορέας ο οποίος καλείται τώρα να απαντήσει σε θέματα που δεν εμπίπτουν άμεσα στα άρθρα του νομοσχεδίου. Αυτό το λέω στον κύριο Κουκουλόπουλο. Θα ξεκινήσω κύριε Κουκουλόπουλε λέγοντάς σας ότι η διεύθυνση της οποίας προΐσταμαι, δεν εγκρίνει σεμινάρια και δεν έχει αυτή την αρμοδιότητα. Καλό είναι όμως να ξεκαθαρίσουμε κάποια πράγματα για να μην υπάρχουν ασάφειες. Έχουν τρέξει προγράμματα από το πρόγραμμα ΔΑΜ ενίσχυσης των ικανοτήτων του τοπικού ανθρωπίνου δυναμικού. Αυτό έγινε σε συνεργασία της αρμόδιας Διαχειριστικής Αρχής, με τα τοπικά επιμελητήρια και με τις αρμόδιες επιτελικές υπηρεσίες του Υπουργείου Εργασίας και θεωρούμε ότι τα αποτελέσματα είναι καλά, γιατί τα ίδια τα τοπικά επιμελητήρια διέγνωσαν τις ανάγκες σε σχέση με το αντικείμενο αυτών των επιμορφώσεων.

Προφανώς, αυτού του είδους τα προγράμματα θα συνεχιστούν και είμαστε στο μέσον της προγραμματικής περιόδου. Υπάρχουν πολλές επενδύσεις οι οποίες έχουν εγκριθεί σε πολλούς τομείς, όμως θα προκύψουν και νέες ανάγκες. Άρα, θα σχεδιαστούν και νέες δράσεις σε αυτό το κομμάτι και να είστε σίγουρος ότι θα δώσουν τη δέουσα προσοχή για να είναι όπως πρέπει και στοχευμένες.

Για το κομμάτι της Υδροπονίας, από την πλευρά της υπηρεσίας μας έχει γίνει τεράστια προσπάθεια, έτσι ώστε να μπορέσουμε να χρηματοδοτήσουμε τέτοιου τύπου επενδύσεις. Θα ήθελα να αφήσω και στον Υπουργό το περιθώριο να σας πει περισσότερα για τη συγκεκριμένη επένδυση στην οποία αναφερθήκατε. Η συνεργασία μας με το ΠΑ υπάρχει. Είμαστε βέβαια δύο διακριτά προγράμματα που χρειάζεται να ξέρουμε ποιος χρηματοδοτεί τι. Όσον αφορά τις πολιτικές συνεννοήσεις στις οποίες αναφερθήκατε, δεν μπορώ να μπω σε αυτό το κομμάτι.

Υπηρεσιακά όταν έχουμε τη δυνατότητα θα κάνουμε διάφορες ενέργειες, αλλά σε κάθε περίπτωση επειδή αναφερθήκατε και στο κομμάτι της απορροφητικότητας έχει ειπωθεί πάρα πολλές φορές και από τον Διοικητή της Εθνικής Υπηρεσίας και από τον αρμόδιο Υπουργό ΔΑΜ ότι είμαστε ένα νεοσύστατο πρόγραμμα. Δεν είχαμε κανένα έργο με τον φερόμενο από την προηγούμενη προγραμματική περίοδο, άρα έπρεπε να ξεκινήσουμε από το μηδέν. Αυτή τη στιγμή το πρόγραμμα είναι σε πολύ καλούς ρυθμούς. Δεν είναι το ιδανικό όπως μπορεί να περιμένετε σε έχει σχέση με προγράμματα τα οποία υπήρχαν και φέρναμε έργα από το 14-20, αλλά η πορεία μας είναι ανοδική.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε την κυρία Αλεξάνδρα Μαυρογονάτου. Στο σημείο αυτό ολοκληρώθηκε ο κύκλος των απαντήσεων των εκπροσώπων των φορέων τους οποίους ευχαριστούμε για τη συμμετοχή τους στην επιτροπή και με φυσική παρουσία, αλλά και όσοι ήταν μέσω Webex. Θα δώσω τον λόγο τώρα στον κύριο Νικόλαο Παπαθανάση, Aναπληρωτή Yπουργό Eθνικής Oικονομίας και Oικονομικών.

**ΝΙΚΟΛΑΟΣ ΠΑΠΑΘΑΝΑΣΗΣ (Aναπληρωτής Yπουργός Eθνικής Oικονομίας και Oικονομικών):** Ευχαριστώ πολύ κύριε Πρόεδρε. Και εγώ να ευχαριστήσω τους φορείς για την παρουσία τους, για τις ουσιαστικές ερωτήσεις και για τον διάλογο που αναπτύχθηκε. Άλλωστε είναι υποχρέωσή μας στην Κοινοβουλευτική Δημοκρατία και κατά τη φάση της λειτουργίας του κοινοβουλίου να συζητάμε. Δεν σημαίνει ότι θα συμφωνήσουμε σε όλα, έχει όμως αξία η συζήτηση και μέσα από τη συζήτηση μπορεί να προκύψουν και ζητήματα τα οποία ίσως βελτιώσουν τις διατάξεις και την λειτουργία.

Άλλωστε εγώ θεωρώ ότι και οι φορείς που βρέθηκαν εδώ σήμερα αλλά και τα κόμματα, βασικός στόχος τους είναι η καλύτερη λειτουργία και το όφελος του δημοσίου συμφέροντος και νομίζω ότι αυτός είναι ο κοινός στόχος όλων μας, βεβαίως, με μία ίσως διαφορετική οπτική γωνία λόγω και της ιδεολογικής προσέγγισης ορισμένων ζητημάτων. Αλλά από εκεί και πέρα ο καθένας θεωρώ ή το κάθε κόμμα και βεβαίως οι φορείς αυτό το οποίο ζητούν, είναι το δημόσιο καλό και αυτό προκύπτει μέσα από την παραγωγική αυτή συνεργασία μας.

Άλλωστε η Ελλάδα πέρασε πολλά δεινά τα τελευταία χρόνια με την οικονομική κρίση και μάθαμε και το σίγουρο είναι ότι κανείς μας δεν θέλει να γυρίσει το χρόνο πίσω. Κυρίως επειδή η Ελλάδα αυτή τη στιγμή αποτελεί ένα καλό παράδειγμα στην Ευρώπη γι’ αυτά τα οποία πετυχαίνει προσπαθώντας να κερδίσει το χαμένο έδαφος. Γιατί χαμένο έδαφος τι σημαίνει; Χαμένο έδαφος στις επενδύσεις σημαίνει νέες θέσεις εργασίας. Σημαίνει ότι δεν θα φύγουν άλλοι Έλληνες όπως έφυγαν κατά την περίοδο της οικονομικής κρίσης και μετανάστευσαν στο εξωτερικό. Παιδιά θα μπορέσουν να επιστρέψουν και νέοι που έφυγαν στην πατρίδα μας και βεβαίως ένα μεγάλο πρόβλημα, το δημογραφικό, το οποίο αντιμετωπίζει η πατρίδα μας, θα μπορέσει να βρει ένα μέρος της λύσης. Γιατί δεν λύνεται τόσο εύκολα, αλλά με πολλές δράσεις θα μπορέσει να στηριχθεί.

Μέσα από τα προγράμματα αυτά, μέσα από την χρηματοδότηση, μέσα από τους πόρους που διαθέτουμε, μέσα από τη δημοσιονομική πορεία του κράτους μας μπορούμε και στηρίζουμε την κοινωνία και την οικονομία. Η κοινωνία προφανώς αντιμετωπίζει προβλήματα. Εμείς δεν έχουμε πει ποτέ ότι έχουμε λύσει όλα τα προβλήματα, όμως κανείς δεν μπορεί να πει ότι αυτή η Κυβέρνηση δεν στέκεται με μία κοινωνική ενσυναίσθηση στα προβλήματα της καθημερινότητας, αλλά ταυτόχρονα με τη δημιουργία και τη στήριξη της επιχειρηματικότητας και των επιχειρήσεων και την μετουσίωση όλων αυτών των προγραμμάτων σε δράσεις και έργα. Γιατί, κυρίες και κύριοι συνάδελφοι, κυρίες και κύριοι εκπρόσωποι των φορέων, τα έργα είναι που μένουν. Τα λόγια συνήθως εξανεμίζονται. Γι’ αυτό λοιπόν και αυτό το νομοσχέδιο υπηρετεί αυτό το σκοπό στο να μπορέσει και μέσα από τη λειτουργία του τελευταίου νόμου που φέραμε για την λειτουργία του Εθνικού Προγράμματος Ανάπτυξης, του Προγράμματος Δημοσίων Επενδύσεων, να βελτιώσουμε τις διαδικασίες.

Εμείς σεβόμαστε κατ’ αρχάς τους εργαζόμενους. Σεβόμαστε τους εργαζόμενους του ιδιωτικού, του δημόσιου τομέα, τους εργαζόμενους στη ΜΟΔ. Θεωρούμε ότι όλοι υπηρετούμε τον κοινό σκοπό. Επίσης, επειδή ακριβώς σεβόμαστε τους εργαζόμενους και τους δημοσίους υπαλλήλους και τους εργαζόμενους της ΜΟΔ και εδώ είναι και ο Πρόεδρος των εργαζομένων, παρά την ανησυχία του, στα δύσκολα ήμασταν εκεί και στα δύσκολα συζητήσαμε και βρήκαμε και λύσεις. Εγώ δέχομαι τις όποιες αιτιάσεις, αλλά αυτό το οποίο πιστεύω είναι ότι και εσείς, κύριε Πρόεδρε και οι εργαζόμενοι της ΜΟΔ, επιτελείτε ένα σπουδαίο έργο. Γι’ αυτό και λύσαμε αρκετά προβλήματα, αλλά εμείς και ιδεολογικά εμπιστευόμαστε και τους δημοσίους υπαλλήλους. Και εδώ θα πρέπει να λάβουν θέση και τα υπόλοιπα κόμματα της Βουλής.

Εμείς λοιπόν τι λέμε; Προκειμένου να τρέξουν τα Προγράμματα προς όφελος της κοινωνίας και τη στήριξη της καθημερινότητας, ανοίγουμε το ΕΣΠΑ και σε δημοσίους υπαλλήλους, γιατί τους εμπιστευόμαστε. Εμπιστευόμαστε τις ικανότητες και μάλιστα τι κάνουμε; Ανοίγουμε τη διαδικασία μέσα από την ίδια τη ΜΟΔ. Η ΜΟΔ θα κάνει τις προσκλήσεις. Επομένως, βλέπετε ότι ενισχύουμε τη διαφάνεια και την ενισχύουμε ακόμα και με τη διαδικασία των προσλήψεων, όταν περνάμε το 50% περίπου των προσλήψεων και μέσω του ΑΣΕΠ. Επομένως βλέπετε ότι δεν σταματάμε καθόλου την προσπάθειά μας να ενισχύσουμε τη λειτουργία του δημόσιου συστήματος και κυρίως τη στήριξη και την επιτάχυνση όλων των διαδικασιών και πάντα σεβόμενοι τη δουλειά την οποία κάνετε, η οποία προφανώς ως στόχο έχει να μπορέσουμε να απορροφήσουμε όλους τους πόρους. Η Ελλάδα δεν έχει περιθώριο να χάσει ένα ευρώ και η Ελλάδα δεν έχει περιθώριο να μην στέκεται μπροστά και σε θέσεις που να ικανοποιούν και το κλείσιμο αυτού του επενδυτικού κενού, γιατί κάθε μονάδα που κλείνει το επενδυτικό κενό δημιουργείται και θέση εργασίας. Θέση εργασίας σημαίνει ελπίδα για τις νέες και τους νέους που αύριο θα βγουν έξω μετά την ακαδημαϊκή τους εκπαίδευση, αλλά και τις ευκαιρίες που γεννώνται σε νέους και σε συμπολίτες μας που έφυγαν στο εξωτερικό.

Εγώ θεωρώ ότι και αυτά τα οποία ακούστηκαν και από τον κύριο Αμανατίδη τα έχουμε λάβει υπόψη. Επομένως θα «τρέξουμε» και αυτές τις διαδικασίες για να επισπεύσουμε. Μας απασχολεί πολύ, κύριε Κουκουλόπουλε, και αυτά τα οποία είπατε και, βεβαίως, η επένδυση για την οποία αναφερθήκατε είναι πάρα πολύ σημαντική για την περιοχή, διότι θα προσθέσει πάνω από 350 - 400 θέσεις εργασίας. Θέλω να σας πω ότι υπάρχει ένα ολόκληρο ιστορικό, διαδικασίες που «τρέχουν» συνεχώς με την Ευρωπαϊκή Επιτροπή προκειμένου να πάρουμε την έγκριση, γιατί είναι κρατική ενίσχυση και πρέπει να πάρουμε την έγκριση.

Θέλω να σας πω ότι υπάρχει αλληλογραφία. Λάβαμε και τον Αύγουστο επιστολή από την DIGICOM και ήδη ζητάμε από την εταιρεία διευκρινίστηκα στοιχεία προκειμένου να προχωρήσει αυτή η επένδυση. Είναι πολύ σημαντική αυτή η επένδυση της αγροδιατροφής γιατί ανοίγει και, αν θέλετε, νέο κεφάλαιο και για περαιτέρω επενδύσεις στην περιοχή και αυτό σημαίνει πολλές και νέες θέσεις εργασίας.

Το Ταμείο Ανάκαμψης είναι ένα εργαλείο το οποίο είναι πολύ σημαντικό. Γνωρίζουμε όλοι ότι κλείνει. Επομένως δεν θα δοθεί παράταση. Το τελευταίο αίτημα θα υποβληθεί το Σεπτέμβριο του 2026. Εμείς παραμένουμε η πρώτη χώρα στις εκταμιεύσεις σε σχέση με το ΑΕΠ και μέσα στις πρώτες χώρες στις εκταμιεύσεις των πόρων.

Το ίδιο ισχύει και για το ΕΣΠΑ. Αν δείτε στις απορροφήσεις του ΕΣΠΑ στην Ευρώπη των 27, στις πραγματικές απορροφήσεις, όχι στις προκαταβολές, γιατί οι προκαταβολές δεν λένε την αλήθεια, στις πραγματικές απορροφήσεις των χωρών, των κρατών – μελών, θα δείτε ότι η Ελλάδα έχει τη 2η ή 3η θέση. Εκεί είναι. Μπορείτε να μπείτε μέσα και να τα δείτε. Επομένως δεν θα απαντήσουμε εμείς πως πάμε, γιατί εδώ υπάρχει υποκειμενικότητα. Παρακαλώ να μπείτε και να δείτε το πού βρισκόμαστε και στα δύο αυτά χρηματοδοτικά εργαλεία.

Θεωρούμε, λοιπόν, ότι το νομοσχέδιο αυτό συμβάλλει στην επιτάχυνση αυτή και πάλι θα έχουμε την ευκαιρία στη συνέχεια να τα συζητήσουμε και κοινοβουλευτικά. Και εγώ σας ευχαριστώ πολύ για την παρουσία σας σήμερα. Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε, κύριε Υπουργέ. Κυρίες και κύριοι συνάδελφοι, ολοκληρώθηκε η 2η συνεδρίαση της Επιτροπής στην ακρόαση των εξωκοινοβουλευτικών προσώπων. Υπενθυμίζω σε όλους ότι στις 14.00΄ έχουμε την 3η συνεδρίαση. Λύεται η συνεδρίαση. Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Κομνηνάκα Μαρία, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

Τέλος και περί ώρα 13.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**